Александр Куприн. Қисмат ва омад (ҳикоя) — www.ziyouz.uz\nБош саҳифа Жаҳон насри онлайн антологиясиАлександр Куприн (1870-1938; Россия)Александр Куприн. Қисмат ва омад (ҳикоя)\nАлександр Куприн. Қисмат ва омад (ҳикоя)\nЧоп этилган 13.06.2015 МуаллифZiyouz.uz\nБундан кўп йиллар муқаддам кичкина, лекин фаровон бир шаҳарда гилам, фил суяги, зираворлар ва атиргул мойи савдоси билан шуғулланувчи савдогар яшаган экан. У ақлли, одобли, художўй ва ҳалол одам бўлиб, ибрат бўларли даражада саранжом-саришталик билан иш юритгани сабабли кўпчилик ўртасида ишонч ва обрў-эътибор қозонган экан.\nБир кун савдогарнинг омади келиб, жуда катта миқдордаги олтинли қумни арзон-гаров сотиб олиб, қимматроққа сотиш имкони пайдо бўпти ва агар шу ишни амалга оширса, бойлиги уч баробар кўпайиши мумкин экан. Аммо бунинг учун қўлидаги бор нақд пулларини тўплаб, қарзга берганларини ундириб, барча молларини тездан сотиб, барча маблағларини жамлаши зарур эди. У бўлажак ишидан келадиган фойда ва зарарларни чамалаб, агар шум толе тўғаноқ бўлмаса, жуда катта фойда олиши мумкинлигини ўйлаб, барча бойлигини қўрқмасдан шунга сарфлашга қарор қилипти.\nШундай қилиб, савдогар ҳақиқий хожаларга муносиб равишда оиласидагиларни бунга аралаштитрмасдан бир ҳафта ичида зарур тайёргарлигини кўрипти. Хайрли кун бўлган чаҳоршанбанинг эрта тонгида туриб, тўнғич ўғлига шундай депти:\n– Сариқ байтални ўзингга, юк ортиладиган хачирни эса менга эгарла.\nЎғил ота гапини икки қилмасликка одатланган бўлиб, ҳеч нарса сўрамасдан айтганларини бажарипти. Отаси берган хуржунни эгарга ташлаб боғлаб қўйипти. Йўлга чиқишдан олдин ота-бола дуо ўқиб, саҳар пайтида ота олинда, ўғил орқада уйдан жўнаб кетишипти.\nУлар йўлини бахт юлдузи ёритипти. Барча савдо ва пул ишлари тез орада катта фойда билан якунланипти. Доимо омад кулиб турганидан савдогар ўзича хавотир олиб, тез-тез “Худо хоҳласа”, “Худо ярлақаса” деб шивирлаб қўярмиш.\nЙўлда кетаётиб у, фаранг шаҳзодаси испан қиролининг қизига уйлангани шарофати билан зеб-зийнат буюмлари нарх-навоси жуда ҳам қимматлашиб кетганини эшитипти. Шу сабабли молларини мўлжалидан ҳам қиммат нархда катта ширинкомалар олиб насияга сотипти. Харидорлар ҳам барчаси ўзига тўқ, сўзининг устидан чиқадиган, ҳалол одамлар бўлиб, қарзларини ўз вақтида тўлашипти ва ота-бола зудлик билан яна йўлга чиқишипти.\nЭсон-омон ишларини битирган савдогар тўғри денгиз бўйидаги ажойиб шаҳарга йўл олипти. Олдин буюртма берилган олтинли қумлари аллақачон етиб келган экан. Ишлари зўр кетаётганидан қувонган савдогар баъзан соқолини силаб “Иншоолоҳ” деб шивирлаб қўяркан.\nДенгиз бўйигача бир кунлик йўл қолганда ота-бола овқатланиш ва тунаб қолиш мақсадида карвонсарой томон бурилишипти. Ҳар доимгидек савдогар хуржунни ўз елкасига олиб ошхонага, ўғил эса отларнинг эгар-жабдуқларини ечиб ем бериш учун отхонага йўл олипти. Кейин иккаласи таҳорат олиб, намоз ўқишипти ва камтарона дастурхон атрофига ўтиришипти.\nКечки овқатни тугатишга улгурмасларидан ошхонага исқирт ки-йимларда, шубҳали бир тўда одамлар бақириб-чақириб кириб келишипти. Улар май талаб қилишипти ва маст-аласт бўлиб олиб, бақириб ашула айтишипти, пайдарпай май ичишипти. Бироздан сўнг бир-бирларини сўкиб, ҳақорат қилиб жанжал бошлашипти, жанжал муштлашувга айланипти: унда-бунда пичоқ ҳам ялтираб кўринипти.\n–Ёмондан нарироқ юрайлик,– деб савдогар юзига фотиҳа тортипти.– Мен сенга қарашиб юбораман.\nҚоронғуликда тездан отларни эгарлаб йўлга чиқишипти. Карвонсаройдан эшитилиб турган шовқин-сурон, дарғазаб овозлар эшитилмай қолгунга қадар шошиб, тўхтамдан юришипти. Овозлар тинганда савдогар хачирни тўхтатиб, эгарни пайпаслапти ва ўғлига бу-юрипти:\n–Тўхта, орқага қайтамиз!\nСабрсизлик билан хачирни орқага буриб, устма-уст қамчи урганча карвонсарой томон ошиқипти, ўғли кетидан эргашипти.\nКарвонсаройга кириб, ошхонани қарашса ҳаммаёқ сув қуйгандек жим-жит эмиш. Чироқлар ёниб турган эмиш-у, лекин ҳеч ким кўринмасмиш. Диққат қилиб қарашса ерда мурдалар ётипти, ҳаммаёқ қон. Хўжайинни, хизматкорларни чақириб кўришипти. Лекин жавоб йўқ. Балки, пичоқбозликдан қўрқиб, ўрмонга қочиб кетишгандир.\nСавдогар юганни ўғлига ташлапти-ю, югурганча зинадан чиқиб хонага кирипти ва яқиндагина ўзлари овқатланган жойдаги курси остига энгашипти.\nЎғли қараса отаси хуржунни кўтариб елкасига оляпти. Ана шундагина хуржунни эсдан чиқариб қолдирганларини ўғли тушунипти.\nСавдогар ҳовлига чиқиб ўғлига ҳеч нарса демасдан хуржунни хачирга ортиб, қамчи қайиши билан эгарга маҳкам боғлаб қўйипти.\nУзоқ йўл юришипти. Миршаблар қаҳвахонага кириб, орқаларидан қувиб келмаяптимикин, ушлаб олиб қозига судрамасмикин деган қўрқувга тушибдилар. Қозидан худо сақласин. Айбинг борми, йўқми, деб суриштириб ўтирмайди, умрбод қутулмайсан, охирги сариқ чақангни олмагунча қўймайди.\nТонг саҳарга яқин улар икки четида қалин дарахтлар ўсиб ётган жилғага етиб боришипти. Отларни дарахтга боғлаб таҳорат олибдилар. Ота ўғлига қараб:\n–Хуржунни олиб кетимдан юр,–дебди.\nЎзганинг нигоҳи тушмайдиган кичик бир ялангликка чиқишгач савдогар тўхтаб:\nЎтиришибди. Ота хуржунни ҳар иккала кўзини очиб ичидаги нарсаларни икки тўпга ажратибди. Теппа-тенг қилиб олмос, дур-жавоҳирлар, феруза, ёқут ҳар бирини катта-кичиклигига қараб тенг бўлиб чиқипти. Тилла тангалар, бадавлат бадавийларнинг банкдаги чекларини ҳам тенг бўлипти Тақсимлаб бўлгач, ўғлига депти:\n– Бу иккита тенг улуш. Биттаси – сеники. Хоҳлаганингни олиб қопингга сол, отинг эгарига маҳкам қилиб боғла. Отингга миниб ҳозироқ йўлга туш. Кетаётган йўлимиздан тўппа-тўғрига юрасан, беш дақиқача юрганингдан сўнг йўл иккига айрилади – чапга юрасан – шу йўл уйимизга яқинроқ. Эсингда тут, сен энди уйнинг энг каттасисан. Ҳаётингни ўзинг хоҳлагандек, ўзинг билганча йўлга сол. Сенга маслаҳат ҳам, оқ фотиҳа ҳам шу. Яхши бор. Йўлингда учраган биринчи қишлоққа етгунча орқангга қарама. Узоқ муддат уйга қайтолмайман. Балки, умуман қайтмасман.\nЎғил ота сўзларини сукут билан тинглагач, унинг оёғига йиқилиб ерни ўпди, ўрнидан турди-ю, ўгирилиб отга минди ва дарахтлар орасида кўздан ғойиб бўлди.\nСавдогар ва ўғли ҳақида ҳозирча шу.\nБуюк мамлакатнинг пойтахти бўлган ажойиб ва шон-шуҳратли шаҳарда тантанали байрам арафаси эди. Шу сабабли эрта тонгдан барча аҳоли – қудратли ва олийҳиммат ҳукмдордан тортиб то мардикоргача қатъий тарзда рўза тутишга амал қиларди. То кеч кириб оқни қорадан фарқлаш мумкин бўлмай қолгунга қадар барча ўзини овқат ейишдан тияр, ташна бўлганларга эса фақат тоза сувда оғзини ча-йишга рухсат бериларди. Кечқурун эса барча тўкин-сочин дастурхон атрофида тўпланиб, ноз-неъматлардан, лаззатли таомлардан баҳраманд бўлишарди.\nШунингдек, бу мамлакатда қадимдан қолган яхши бир одат бўлиб, ўша кеч ҳар ким ўз уйига бева-бечораю етим-есирларни, йўқсилларни, ёлғиз қолган кексалару адашган мусофирларни таклиф қилиши мумкин эди. Бу одатга хашаматли қасрлари эгалари бўлган бой-бадавлат фуқаролар ҳам, эски кулбаларда яшовчи камбағаллар ҳам амал қилар эдилар.\nШаҳарнинг энг мўътабар ва машҳур одамларидан бири хуфтон намозидан сўнг мачитдан чиқиб атрофидаги ёру биродарларига бундай мурожаат қилипти:\n– Дўстларим! – депти у. – Илтимосимни ерда қолдирманглар. Кўчада учраган бева-бечораларни уйимга олиб келинглар. Улар қанчалик бечораҳол, ожиз ва муҳтож бўлса-да, мен уларни катта ҳурмат ва эътибор билан кутиб оламан.\nБу одам беқиёс даражада бой-бадавлат бўлиб, унинг сонсиз карвонлари мамлакатнинг энг ичкарисигача – Буюк дарёнинг юқори оқимларигача борар: елканли кемалари дунё бўйлаб барча уммонларни кезар, зилол сувли фавворалари бўлган соя-салқин боғ-роғлар билан ўралган хашаматли уйлари ҳаммани ҳайратга солар экан. Гарчи бойлиги унга иззат-ҳурмат келтирган бўлса-да, энг муҳими, маънавий фазилатлари – ҳақгўйлиги, яхши ишлари ва оқиллиги билан барчанинг обрў-эътиборини қозонган экан. Бева-бечораларга сахийлик билан хайр-эҳсон улашар, ўзганинг бошига иш тушганда, омади кетганда ёрдамга тайёр, доно маслаҳатлари билан энг қийин аҳволга тушганларни ҳам қутқарар, ҳатто Оллоҳнинг ердаги сояси бўлган ҳукмдор ҳам ундан маслаҳат сўрар экан.\nШу сабабли дўстлари унинг илтимосини жон-дилдан қабул қилишиб, таъзим қилганча тарқалишибди.\nУлардан бири алоҳида таъкидлаб:\n– Эй, эзгуликлар булоғи, камбағалларнинг саховатли ҳомийси, дуру гавҳарлар билимдони! Ҳар бир эътиқодли мусулмон тез-тез бориб турадиган ҳаммомдан қайтган хизматкорларим айтганларини илтифот қилиб эшит.\nЎша ҳаммомга, ҳатто бизни фаровон шаҳарда ҳам тиқилиб ётган гадойлардан ҳам қашшоқ бир мункиллаган чол келди. Бор нарсаси: жулдур кийими, чарм хуржундан иборат – тўрва халтасию эски чориғидан бошқа ҳеч нарсаси йўқ.\nҲаммомдан чиқиб ечиниш жойига келса тўрва халтаси билан чориғини кимдир ўғирлаб кетипти, балки бирорта ҳазилкаш олган бўлиши ҳам мумкин. Бечора фақат жулдур кийимда қолипти. Буни кўрган одамларнинг барчаси хафа бўлиб жаҳли чиқибди. Шуниси ғалатики, чолнинг жаҳли чиқиши ўрнига қувониб кулиб юборибди. У қўлларини кўкка кўтариб чин қалбидан Худога ва ўз қисматига шукроналар айтипти, ҳамду санолар ўқипти. Бундан атрофдагилар ҳайрон бўлиб, хижолат чекканча ўзларини четга олишибди. Гарчи у одам сал ғалатироқ кўринса-да, тўғрисини айтсам, у чол телба эмасмикан деб ҳам ўйладим.\nАслзода одам бошини чайқатганча деди:\n– У телбами ёки табаррук одамми – биз билмаймиз. Дўстим, уни тезроқ ҳузуримга олиб кел. Азиз меҳмоним бўлади, дастурхон тўрига ўтқазаман.\nМана, кеч кириб байрам дастурхони ёзиладиган пайти келди. Пойтахтнинг барча уйларида чироқлар ёқилиб, хушбўй таомларни – палов, қовурилган жўжалар, зираворларнинг ёқимли ҳиди ҳаммаёқни тутиб кетипти. Шунда аслзоданинг уйига ўша кекса гадони бошлаб келишибди. Уй эгаси ўзи уни кутиб олиб, ҳурматини жойига қўйиб, зиёфат бўладиган хонага олиб кириб, дастурхон тўрига ўтқазипти. Таомларни хизматкорлар қўлидан олиб, энг лаззатли бўлакларини меҳмонга солиб берипти. Кўрсатилган иззат-ҳурматдан чолнинг боши осмонга етиб, юзларидан нур ёғилибди. Меҳмоннинг бу аҳволини кўрган хўжайининг меҳри товланиб, ундан сўрапти:\n– Эй, марҳаматли отагинам, бирор-бир истагинг бўлса айт, мен бажо келтирай.\nЧол ёрқин табассум билан жавоб берибди:\n–Барча фарзандларинг ва невараларингни менга кўрсат, фотиҳа берай.\nАслзоданинг вояга етган тўртта фарзанди ва учта невараси кириб чол ҳузурида тиз чўкишипти. Чол эса уларнинг бошини силаб, фотиҳа берипти. Бу қадимий маросим тугагач, уй эгаси чолдан фотиҳа беришини сўрапти. Чол унга фотиҳа берипти, қучоқлаб юз-кўзларидан ўпипти.\nТиз чўкиб ўтирган уй эгаси ҳаяжонланиб ўрнидан турипти ва чолга мурожаат қилиб:\n–Отагинам, сиздан минг бор узр сўрайман, айбга қўшмайсиз, сизга бир саволим бор. Уйимга кирганингиздан бери нуроний юзингиздан кўзимни узолмайман. Дунёда гўё сиздан бошқа яқин одамим йўқдай. Эслаб кўр, отагинам, сен билан илгари бирон ерда учрашганмидик?\n–Бажонидил сени кечираман, ўғлим,– жавоб берипти чол, табассум билан.– Ўз навбатида мен ҳам сенга савол бермоқчиман! Кичкина жилға бўйидаги серсоя дарахтзор ёдингдами? Дарахтга боғлаб қўйилган хачир билан сариқ байтал-чи, ота-бола хуржундан қимматбаҳо дуру гавҳарларни, тиллаларни тенг бўлганимизни эслайсанми?\nШунда савдогар қариянинг оёқларига йиқилиб ер ўпибди ва ўрнидан туриб хитоб қилибди:\n–Эй севикли отам, сизни бу ерларга келтирган Оллоҳга хамду санолар бўлсин! Мана, шу уй сизники, мен, ўғилларим, неваларим барчамиз сизнинг хизматингизда, сизнинг қулингизмиз.\nОта-бола қучоқлашиб, узоқ вақт кўзларидан қувонч ёшлари аримабди. Бир мунча вақт ўтиб ўзларига келгач, савдогар одоб билан отасидан сўрапти:\n–Эй ҳурматли отам, айтинг-чи, ўша тонгда барча бойлигингизни бўлишиб иккаламиз икки томонга қараб умрбод бўлмаса ҳам, узоқ муддатга ажралиб кетганимизга сабаб нима?\nҚария жавоб берди:\n– Гап бундоқ: эсингда бўлса биз иш билан уйдан чиққач, омадимиз юришиб кетдаверди. Ёдингдами, доим мен “Иншооллоҳ” деб такрорлардим. Омад юз ўгирмасин деб қўрққандим ўшанда. Карвонсаройга қайтиб барча-барчанинг кўз олдида қолган бойлигимизга ҳеч ким тегмаганини кўриб, бу тақдирнинг бизга берган охирги омади бўлса керак деб ўйладим, чунки инсонга омад доим кулиб боқавермайди. Омадсизлик ва бахтсизлик бизни таъқиб қилмасин дедим. Сени ва оиламизни шу балолардан даф қилай ва ўзим гирифтор бўлақолай, деган мақсадда қилдим шу ишни… Эскидан бир гап бор: фақат ахмоқларгина момақалдироқ пайтида дарахт остига яширинади… Айрилиқ мени не кўйга солганини кўриб турибсан. Зийраклик билан иш қилганимни энди билгандирсан?\nБу гапларни эътибор билан тинглаб турганлар қарияга эҳтиром билан таъзим қилдилар. Унинг зийрак ақли, донолигига, оиласига бўлган меҳрига қойил қолдилар.\nМеҳмонларнинг энг кекса ва ҳурматлиларидан бири сўради:\n–Эй, тоғамнинг меҳрибон акаси, нима сабабдан бугун гадой халтангни ўғирлатгач, йиғлаш ўрнига шод-хуррам бўлиб қувондинг? Беадаблик билан берган саволимга жаҳлинг чиқмасин. Лозим топсанг, жавоб бер.\nҚария ёқимли табассум билан жавоб берибди:\n–Мен шунинг учун шод-хуррам бўлдимки, ўша лаҳзада шум тақдир мени таъқид қилишдан чарчаганлигини тушундим. Ўзинг ўйлаб кўр: бу дунёда гадой бўла туриб халтасини ўғирлатган одамдан кўра қашшоқ ва омадсиз инсон борми? Пешонамга бундан-да оғир қисмат ёзилиши мумкинми? Бу борада хато кетмаганимни кўриб турибсан. Шу бугуннинг ўзидаёқ ўғлимни, невара-чевараларимни топиб олдим-ку. Энди қолган умримни хавотир олмасдан, уларнинг бошига оғир қисмат тоши тушмасин дея, қувонч ва меҳр қуршовида осо-йишта ўтказиш насиб этсин, иншооллоҳ!\nМеҳмонлар яна унга таъзим қилишди ва бир овоздан:\n–Омад эмас, қисмат муҳим экан,– деб таъкидлашди.\nРусчадан Абдунаби Абдулқодир таржимаси\n← Аввалги Аввалги Алексанр Куприн. Мовий юлдуз (ҳикоя)\nКейинги → Кейинги: Ошқовоқнинг хоcияти


Эронда нефть саноати ишчилари иш ташламоқда\n29 май 2022, Тошкент вақти: 11:20\n22 июнь куни бошланган иш ташлаш акцияси саккиз вилоятда жойлашган 60 дан ортиқ завод-фабрикага тарқалди.\nЭронлик нефтчи ўзи ва ҳамкасбларининг чарчаганини, "умидсиз ва оч» эканликларини айтди. Кейинги кунларда Эронда нефть соҳаси ишчилари иш ҳақи оширилиши ва меҳнат шароити яхшиланишини талаб қилиб иш ташлади.\n22 июнь куни бошланган иш ташлаш акцияси саккиз вилоятда жойлашган 60 дан ортиқ завод-фабрикага тарқалди. Улар орасида Хузистон, Исфаҳон вилоятлари ҳамда пойтахт Теҳронда жойлашган заводлар бор. Мамлакатда сўнгги 40 йил ичида бундай йирик иш ташлаш акцияси қайд этилмаган.\nКузатувчиларнинг айтишича, норозилик билдираётган ишчилар сони ва акциянинг жуғрофий қамрови олдингиларига солиштирганда анча каттадир.\nПринстон университетининг Эрон бўйича тарихчиси Пейман Жафарий бу сафарги акциялар олдингиларидан фарқ қилишини айтди.\n«Биринчидан, улар асосан Хузистондаги нефть қудуқлари ва нефтни қайта ишлаш заводлари атрофида айланган Эрон нефть саноатидаги ўзгаришлардан далолат беради, - деди у Озодликка берган интервьюсида, - Сўнгги йигирма йил ичида Асалуе каби газ ва нефть-кимё марказлари атрофида янги заводлар пайдо бўлди. Иккинчидан, ушбу янги энергия ҳудудларининг пайдо бўлиши кўп жиҳатдан амалдаги қоидалардан озод қилинадиган «махсус иқтисодий зоналар»нинг пайдо бўлиши билан бир пайтда содир бўлди. Бу эса хавотирлик ва ифлосланишни келтириб чиқарди».\nУнинг сўзларига кўра, ишчилар аввалги иш ташлаш акциялари тажрибасига, шу жумладан, Жанубий Парс газ конида 2020 йилда содир бўлган иш ташлаш тажрибасига таянмоқдалар.\nЭроннинг нефть, газ ва нефть-кимё саноатидаги ишчилар оғир шароитларда, шу жумладан, жазирама иссиқда ишлаётган ҳамда гигиена талабларига жавоб бермайдиган ётоқхоналарда яшаётган бўлишларига қарамай, ҳуқуқлари бузилаётганини айтмоқдалар. Баъзи ишчилар бир неча ойдан бери маош олмаётганликларидан ва оилаларидан узоқда эканликларидан шикоят қилишди.\n«Тўғри, биз бунга узоқ вақтдан бери тоқат қилиб келяпмиз, аммо баъзи ишчиларнинг сабр косаси тўлди», - деди исмини ошкор қилмаган ишчи rouydad24.com сайти билан суҳбатда. Ишчи нархлар ошиб бораётгани учун кўпчилик қийналаётганини қўшимча қилди.\n«Кампания 1400» деб номланган иш ташлаш акциялари иштирок этаётган ишчиларнинг кўплаб видеоси Интернетда улашилди. Баъзи видеоларда заводни тарк этаётган ишчиларни, бошқаларида эса ўз иш жойида норозилик билдириш учун тўпланган ишчиларни кўриш мумкин.\nЭрон учун стратегик соҳа ҳисобланувчи энергетика саноатидаги иш ташлаш акциялари Теҳрон олдидаги долзарб масалалардан бирига айланди. Айни дамда Теҳрон 2015 йил ўз ядровий дастури бўйича дунёнинг қудратли мамлакатлари билан эришилган келишувни қайта тиклаш бўйича музокара олиб бормоқда.\n2018 йил АҚШнинг ўша пайтдаги президенти Дональд Трамп Вашингтонни келишувдан чиқариб олди ва Эронга қарши иқтисодий санкцияларни қайтадан жорий қилди. Санкциялар Эрон иқтисодиётига қаттиқ зарба бўлди. Коронавирус пандемияси ва узоқ йиллик самарасиз бошқарув эса вазиятни янада кескинлаштирди.\nСўнгги ойларда Эрондаги оғир иқтисодий вазият туфайли кўплаб одам қашшоқликка юз ютди. Иш ҳақи паст бўлган ишчилар бир амаллаб кун кечирмоқда.\nБу орада расмий инфляция даражаси 50 фоизга етди. Кўплаб эронликлар гўшт, мева ёки сабзавот харид қилишга қодир эмасликларини айтишмоқда.\nЭнергетика соҳасидаги пудратчилар ойига 120 миллион риал (тахминан 500 АҚШ доллари) маош тўланишини талаб қилмоқдалар. Шунингдек, улар иш ҳақлари ўз вақтида тўланишини, хавфсиз ва гигиеник талабларга жавоб берадиган меҳнат шароитлари яратиб берилишини ва ойига 10 кун таътил берилишини талаб қилмоқдалар. Эронда ишчилар кўпинча дам олиш кунисиз ишлайди. Ишчилар, шунингдек, касаба уюшмалари тузиш ҳуқуқлари ҳимоя қилинишини талаб қиляптилар.\nЭрон ўтмишда иш ҳақи оширилишни талаб қилган ишчиларга қарши куч ишлатган. Айрим ҳолатларда бундай ишчилар қамоққа улоқтирилган. Бунга қарамасдан, мамлакатда турли соҳаларда, жумладан, таълим ва соғлиқни сақлаш соҳаларида ишчиларнинг норозилик акциялари кўпайиб бормоқда.\nЎтган ҳафта ижтимоий тармоқларда тарқалган хабарларда Теҳрон нефтни қайта ишлаш заводи 700 та ишчини ишдан бўшатгани айтилди.\nАммо завод вакили Шокир Хафайий бу хабарларни «ёлғон» деб рад этди ва журналистларга пудратчи ширкат 35 нафар ишчисини ишдан бўшатганини айтди.\nЭрон матбуотига кўра, мамлакат парламентнинг Энергетика қўмитаси ҳафта охирида махсус йиғин ўтказиб, доимий нефть ходимлари дучор бўлаётган муаммоларни муҳокама қилган. Йиғинда нефть вазири Бижон Номдор Зангона ва разведка идоралари вакиллари иштирок этган.\nУчрашув ортидан Зангона доимий ишчиларнинг маоши тир ойининг охирига қадар белгиланишини айтган. Тир ойи 21 июлда тугайди.\nАммо вазир пудратчиларнинг муаммолари тўғрисида тайинли гап айтмаган.\n«Биз уларга тегишли бўлган ҳаммасини меҳнат қонунчилигига биноан тўлаймиз», - деган расмий.\n«Уларнинг ноқонуний талаблари эса бошқа масала», - дея қўшимча қилган у.\nЖафарий яқин келажакда энергетика соҳасидаги иш ташлашлар давом этишини кутмоқда.\n«Бироқ, бу иш ташлашлар келтириб чиқарадиган амалий қийинчиликларнинг чегараси бор, чунки уларда асосан қурилиш ишларида иштирок этадиган ва нефть саноатида ишлаб чиқариш жараёнига таъсир ўтказишга қодир бўлмаган пудратчи ишчилар иштирок этмоқда», - деди у, - Аммо бу вазият ўзгариши мумкин, қачонки ва агар нефть саноатининг доимий ишчилари уларга қўшилса».\nАмерикалик журналист Беҳранг Зандий Озодлик радиосининг Фарда радиосига берган интервьюсида иш ташлаш акциялари Эроннинг сайланган президенти, муросасиз руҳоний Иброҳим Раисийга қийинчилик туғдириши мумкин, деган фикрни илгари сурди.\nАвгуст ойида лавозимига киришадиган Раисий ҳалигача мамлакатда кучайиб бораётган иқтисодий муаммоларини қандай қилиб ҳал қилишни режалаштираётганини аниқ айтгани йўқ.\n«Раисий ҳукумати нефтчилар ўз талаблари бажарилмагунча давом этишини айтаётган иш ташлашларга жавоб қайтариш учун қандай стратегиядан фойдаланиши аниқ эмас», - деди Зандий.\nАҚШда Эрон ҳукуматига мойил бўлган ўнлаб сайт блок қилинди\nЭроннинг янги президенти ядровий келишувни тиклашга қаратилган музокараларни қўлламоқчи\nМирзиёев Раисийни Эрондаги президент сайловида ғалаба қозонгани билан қутлади


Футбол: Ислом Каримов икки Бош мураббийни давлат мукофоти билан тақдирлади - BBC O'zbek\nФутбол: Ислом Каримов икки Бош мураббийни давлат мукофоти билан тақдирлади\nImage caption Бу - Ўзбекистон Президенти Ислом Каримовнинг халқаро майдонларда эришган ютуқлари учун турли ёшдаги Ўзбекистон миллий терма жамоалари Бош мураббийлари ва аъзоларини илк бор тақдирлаши эмас\nЎзбекистон президенти мустақилликнинг 22 йиллиги муносабати билан Ёшлар миллий терма жамоаси Бош мураббийи Аҳмаджон Мусаев ва Ўсмирлар миллий терма жамоаси Бош мураббийи Дилшод Нуралиевларга "Ўзбекистонда Хизмат кўрсатган спорт устози" унвонини берди.\nЎзбекистон миллий терма жамоалари техник директори Рустам Акрамов ва Ўзбекистон Ёшлар терма жамоаси катта мураббийи Алексей Евстафеевлар эса, "Дўстлик" ордени билан тақдирланишди.\nПрезидент Ислом Каримов бу хусусдаги фармонни кеча 23 август куни имзолади.\nЖаноб Каримовнинг янги фармони "Ўзбекистон Республикаси мустақиллигининг 22 йиллиги муносабати билан фан, таълим, соғлиқни сақлаш, адабиёт, маданият, санъат, маънавият ва маърифат, оммавий-ахборот воситалари ҳамда ижтимоий соҳалар ходимларидан бир гуруҳини мукофотлаш"ни кўзда тутади.\nЭслатиб ўтамиз, Ўзбекистон Ёшлар миллий терма жамоаси ўз тарихида кетма-кет икки бор тарихий натижа қайд этиб, шу йил Туркияда бўлиб ўтган жаҳон чемпионатининг нимчорак ва чорак финал босқичларига чиққан.\nСўнгги Осиё чемпионатида эса, ярим финалгача кўтарилиб, жаҳон чемпионатида иштирок этиш ҳуқуқини қўлга киритганди.\nЎз ўрнида, Ўзбекистон Ўсмирлар терма жамоаси Бош мураббийи Дилшод Нуралиев бошчилигида ўтган йили Осиё чемпиони бўлган.\nБунинг ортидан, бу йилги жаҳон биринчилигида иштирок этиш шарафига муяссар бўлган.\nЎсмирлар ўртасидаги жаҳон чемпионати эса, шу йилнинг 17 октябр куни Бирлашган Араб Амирликларида старт олиб, 18 ноябргача давом этади.\nАйни ўринда шуни ҳам эслатиб ўтиш жоизки, Ўзбекистон миллий терма жамоаси Бош мураббийси Миржалол Қосимов бошчилиги остида шу йилнинг 6 ва 10 сентябр кунлари 2014 йилги жаҳон чемпионатига сўнгги йўлланмани олиш учун Иорданияга қарши плей-офф беллашувларини ўтказади.\nМиллий терма жамоага халича ўз тарихида жаҳон биринчилиги финал беллашувларига чиқиш насиб этмаган.\nАммо бу гал илк бор ана шу мақсадини уддалашига жуда яқин қолган, бироқ сўнгги босқич саралаш беллашувларининг якуний учрашувлари натижасига мувофиққина тўртта нақд йўлланмадан бирини бой берганди.\nБироқ, таъкидлаш жоиз, шу пайтгача Ўзбекистондан бошқа бирор бир Марказий Осиё давлатига жаҳон чемпионати плей-офф босқич беллашувларигача кўтарилиш насиб этмаган.\nЎзбекистон миллий терма жамоаси ўз тарихида эришган сўнгги тарихий ютуқ 2011 йилги Осиё Кубогига тўғри келади.\nЖамоа Қатарда бўлиб ўтган сўнгги нуфузли турнирнинг ярим финалига чиқишга муваффақ бўлганди.\nЎзнинг қисқа тарихида эришган энг улкан ютуғи эса, 1994 йилги Осиё Ўйинлари чемпионлигини қўлга киритиши бўлган.\nЎзбекистон миллий терма жамоаси 2015 йилги Осиё Кубоги гуруҳ босқич беллашувларини 15 октябр куни давом этдириб, Вьетнамга қарши майдонга тушади.\n“Е” гуруҳида 2015 йилги Осиё Кубоги финал босқич беллашувларига чиқиш учун кураш олиб бораётган Ўзбекистон жорий пайтда 2 ўйиндан 1 очко тўплаган ҳолда Бирлашган Араб Амирликлари ва Гонгконгдан кейин 3-ўринни эгаллаб турибди.\nImage caption Ўзбекистон раҳбари 2011 йилда ҳам Ўзбекистон Ўсмирлар миллий терма жамоасини Мексикада эришган тарихий ютуғи боис тақдирлашга қарор қилганди\nБу - Ўзбекистон Президенти Ислом Каримовнинг халқаро майдонларда эришган ютуқлари учун турли ёшдаги Ўзбекистон миллий терма жамоалари Бош мураббийлари ва аъзоларини илк бор тақдирлаши эмас.\nЎзбекистон раҳбари 2011 йилда ҳам Ўзбекистон Ўсмирлар миллий терма жамоасини Мексикада эришган тарихий ютуғи боис тақдирлашга қарор қилганди.\nЎшанда Ўзбекистон Ўсмирлар миллий терма жамоаси кетма-кет тарихий натижалар қайд этиб, ўзининг кўрсатган ўйини билан Мексикада катта шов-шувларга сабаб бўлганди.\nУругвайлик рақибларига бой бериб қўйишларига қарамай, ўзбекистонлик футболчилар бир мағлубият ва уч ғалаба билан чемпионатнинг чорак финалига чиқишганди.\nЎшанда президент Каримов фармойишига мувофиқ, Ўзбекистон Ўсмирлар терма жамоаси раҳбарияти, мураббийлари ҳамда аъзолари фахрий нишон ва автомобиллар билан тақдирланишганди.\nМиллий терма жамоа Бош ва катта мураббийлари Алексей Евстафеев ва Аҳмаджон Мусаевларга "Ласетти" (Lacetti) русумидаги енгил машиналар берилганди.\nЎзбекистон раҳбари, ўз ўрнида, Ўсмирлар миллий терма жамоасининг 13 аъзосига "Спарк" (Spark) русумидаги автомобил берилишига ҳам фармойиш берганди.\nФармойишда президент Каримовнинг, "Мексикада бўлиб ўтган сўнгги Жаҳон чемпионатида Ўзбекистоннинг халқаро майдондаги обрў-эътибори ва нуфузини юксалтиришга салмоқли ҳисса қўшишгани учун уларни тақдирлашга қарор қилгани" айтилганди.


Юрт равнақига дахлдорлик ҳисси яратувчанлик кайфиятини уйғотиб, шижоат ва ғайратни оширади. Айниқса, ён-атрофимиздаги янгиланиш ва ўзгаришларни кўрганимиз сари бунёдкорликка бўлган рағбатимиз ортаверади. Аслида, халқимизнинг бебаҳо бойлиги — Мустақиллик инъомларидан бири ҳам шу — мамлакат тараққиётига ҳисса қўшишдек улуғ мақсад ҳаётимиздан муҳим ўрин эгалламоқда, онгу дунёқарашимизда ҳам, орзу-умидларимизда ҳам бу мақсад ўз ифодасини топган.\nЧунончи, бугунги навқирон авлод давлатимиз раҳбари раҳнамолигида кўрсатилаётган улкан эътибор ва ғамхўрликка жавобан барча жабҳада фаол бўлишга, юксак билим ва салоҳияти билан дунёда ҳеч кимдан кам эмаслигини намоён этишга ҳаракат қилаётгани таҳсинга сазовор.\nКези келганда, айтиш жоизки, “Бунёдкор” ёшлар меҳнат ҳаракатларининг ташкил этилишига уларнинг ташаббускорлиги сабаб бўлган эди. Зеро, ушбу ҳаракат Қарши муҳандислик-иқтисодиёт институти, Самарқанд, Термиз, Наманган давлат университетлари талабалари олий таълим муассасаларида талабалар меҳнат отрядлари фаолиятини ташкил этиш таклифини билдиргач, вужудга келди. Ёшларнинг ташаббуси 2006 йил 15 июнда Ўзбекистон Республикаси Вазирлар Маҳкамаси таълим комплексининг олий таълим муассасаларидаги талабалар меҳнат гуруҳлари фаолиятини ташкил қилишга бағишланган мажлиси баёни билан қўллаб-қувватланди. Унга мувофиқ, талабалар меҳнат отрядлари низоми, ишчи гуруҳлар таркиби, талабалар меҳнат отрядлари фаолиятини ташкил этиш бўйича чора-тадбирлар дастури шакллантирилиб, меҳнат гуруҳлари фаолияти йўлга қўйилди. Шу йилдан эътиборан, анъанавий тарзда “Бунёдкор” ёшлар меҳнат ҳаракати “Камолот” ёшлар ижтимоий ҳаракати томонидан ташкил этиб келинмоқда.\nТалабаларни йил давомида фойдали меҳнатга жалб этиш ҳамда маҳаллалардаги вақтинча ишсиз йигит-қизларнинг бандлигини таъминлашга йўналтирилган “Бунёдкор” меҳнат ҳаракатининг ёшлар сиёсатида тутган ўрни ва аҳамиятини таҳлил қилганда, бунга яна бир бор амин бўламиз.\n2008 — 2013 йиллар давомида мазкур ҳаракатга 152 минг 185 нафар йигит-қиз жалб қилинди. Уларнинг 105 минг 364 нафари олий ҳамда ўрта махсус таълим муассасаларидаги талаба ва ўқувчи-ёшлар бўлса, қолгани ўқиш ёки иш билан банд бўлмаган йигит-қизлардир.\nКуч-ғайратли бу ёшларнинг бир қисми мамлакатимизнинг турли ҳудудларида касб-ҳунар коллежлари, умумтаълим мактаблари, маданий ва спорт мажмуалари, замонавий уй-жойлар қурилишида, амалга оширилаётган таъмирлаш ишларида бунёдкорлик салоҳиятини кўрсатган бўлса, яна бир қисми ёзги оромгоҳларда тарбиячилик қилди, туманлардаги давлат идоралари ва ташкилотлари ходимларига компьютердан фойдаланиш бўйича курслар ташкил этиб, замонавий интерактив хизматларга доир билим ва тажрибаси билан ўртоқлашди, яна бир қисми маиший хизмат кўрсатиш шохобчаларида, сайёҳлик, савдо ва бошқа тармоқларда меҳнат фаолиятини олиб борди, фермер хўжаликларига пахта парваришида, йиғим-терим ишларида кўмаклашди.\nБу эзгу анъана жорий йилда янада кенг кўламда ва янгича мазмунда давом этмоқда. Президентимизнинг шу йил 6 февралда қабул қилинган “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарори доирасида “Бунёдкор” ёшлар меҳнат ҳаракати фаолиятини такомиллаштиришга алоҳида эътибор берилаётир. Хусусан, вақтинча ишсиз йигит-қизларнинг ўз оиласига нафи тегиб, жамиятда ўрнини топишида мазкур меҳнат ҳаракатининг аҳамияти тобора ошмоқда. Жорий йилда Наманган вилоятида ўрта махсус, касб-ҳунар таълими муассасалари ўқувчилари ўртасида “Баркамол авлод” республика спорт мусобақаларининг ўтказилиши муносабати билан олиб борилган бунёдкорлик ва ободонлаштириш ишларида Андижон, Фарғона ва Наманган вилоятларидан жами 200 нафарга яқин ёшлар “Бунёдкор” меҳнат ҳаракати таркибида фаоллик кўрсатгани бунинг далилидир. Улар Наманган шаҳридаги “Баркамол авлод” спорт мусобақалари учун мўлжалланган еттита қурилиш объектида меҳнат қилди ва меҳнатига яраша муносиб рағбатлантирилди. Айни пайтда “Камолот” ёшлар ижтимоий ҳаракатининг ҳудудий кенгашларига мурожаат этган, доимий иш жойига эга бўлмаган 14 мингга яқин ёшлар ва олий ўқув юртларининг 9260 нафар талабаси бунёдкорлик ишларини олиб бормоқда. Жумладан, Хоразм вилоятининг Боғот туманида қурилаётган 14-сонли болалар мусиқа ва санъат мактабида 50 нафар, Самарқанд вилоятининг Жомбой туманидаги 25-сонли умумтаълим мактабининг капитал таъмирлаш ишларида 28 нафар, Сирдарё вилоятининг Гулистон тумани “Зарбдор” массивидаги намунавий уй-жойлар қурилишида 120 нафар йигит-қиз фаолият юритмоқда. Шунингдек, республикамиз олий таълим муассасалари талабаларини шу йилнинг июль ойидан бошлаб “Бунёдкор” меҳнат гуруҳларига жалб этиш, бу орқали уларнинг ёзги таътилни мазмунли ва самарали ўтказишига кўмаклашиш чора-тадбирлари кўрилаяпти.\nЭнг муҳими, “бунёдкор”чилар мавсум давомида фақат жисмоний машғулотлар билан чегараланиб қолмасликлари учун маънавий-маърифий тадбирлар ҳам юқори савияда ўтказилиши кўзда тутилмоқда. Меҳнат ҳаракатида иштирок этаётган ёшлар қалбида Ватанга муҳаббат ва садоқат ҳиссини янада кучайтириш, уларнинг мафкуравий иммунитетини шакллантириш мақсадида “Дин ва ёшлар”, “Юксак маънавият — енгилмас куч”, “ўоявий таҳдид нима?”, “Замонамиз қаҳрамонлари”, “Огоҳлик — давр талаби”, “Бунёдкор ёшлар — ёш мусаввирлар нигоҳида”, “Ҳалол меҳнат шуҳратимни оширди” деб номланган давра суҳбатлари, маданий-маърифий учрашувлар, “Энг яхши меҳнат гуруҳи”, “Меҳнат гуруҳининг энг фаол аъзоси” каби танловлар, “Камолот”да менинг ўрним”, “Биз “Камолот” билан” сингари викториналар ўтказилади. Зеро, ушбу саъй-ҳаракатларни амалга оширишдан кўзланган асосий мақсад, шижоатли ёшларимизнинг меҳнатга лаёқатини рағбатлантириш, уларнинг замонавий билимларини ошириш ва маънавий дунёқарашини кенгайтиришдир.\nШуни таъкидлашни истардикки, “Бунёдкор” меҳнат гуруҳларига ёшлар кўнгилли тарзда аъзо бўладилар. Бунинг учун аввал улар тегишли тартибда тиббий кўрикдан ўтиб, режалаштирилган меҳнат тури бўйича тўлиқ маълумотга эга бўлишади. Меҳнат тури ва шарт-шароитдан келиб чиқиб махсус кийим-бош, бажараётган иш ҳажми ва кўламига қараб маош, шунингдек, тураржой, тиббий хизмат ва иссиқ овқат билан таъминланади. Меҳнат объектини танлашда хавфсизлик даражаси, талабалар соғлиғига салбий таъсир кўрсатмаслиги, кўп жисмоний куч талаб этмаслиги каби жиҳатлар ҳам назардан четда қолмайди. “Бунёдкор” меҳнат гуруҳлари аъзолари ўртасида таниқли спортчи ва Давлат мукофотига сазовор бўлган истеъдодли ёшлар билан давра суҳбатлари, миллий қадриятларимизнинг ҳаётимиздаги ўрни ва нуфузига, ватанпарварликка бағишланган маданий-маърифий, шунингдек, спорт-соғломлаштириш тадбирларининг мунтазамлигига эришиш ҳам диққат-эътиборимизда.\nСўзимиз бошида бугун барчамизни маёқ мисоли яратувчанликка, эзгуликка ундаётган қалбимиздаги улуғ мақсад ҳақида гапирдик. Айнан шу мақсадни кўзлаган ёшларимиз шу кунларда юртимизнинг турли гўшаларида бунёдкорлар сафида елкама-елка туриб, шаҳар ва қишлоқларимизнинг чирой очишида камарбаста бўлмоқда, ижтимоий-иқтисодий соҳаларнинг турли йўналишларида меҳнат қилмоқда. Уларнинг қатъияти ва азму шижоатига ҳавас қилсак, арзийди.\nМарказий кенгаши раисининг биринчи\nМазкур рукндаги бошқа мақолалар: « Сифатли ва замонавий хизмат\tЮксак ғамхўрликнинг амалий ифодаси »


ПФЛ Суперлига 1-даврасини марказлаштирилган ҳолда якунлайди\n16:10 / 24.07.2020\n4-тур учрашувларидан бошлаб қайта тикланган Суперлиганинг яна 6 тур учрашувлари муваффақиятли ўтказилди. 10-тур арафасида эса жамоаларда касалланиш ҳолатлари пайдо бўла бошлади. Шундан келиб чиқиб, ЎзПФЛ июль ойининг сўнгги ўн кунлигига режа қилинган 10-11 тур учрашувларини қолдиришга мажбур бўлди.\n«Куз фаслининг ҳар бир ойида ЎзПФЛ 10 кундан муддатни миллий жамоага беришига тўғри келади. Демак, умумий яна 30 кун давомида миллий чемпионат ўйинларини ўтказишнинг иложи бўлмайди. Шундан келиб чиқиб, ЎзПФЛ вақтдан ютқазмаслик учун Суперлиганинг I даврасини марказлаштирилган ҳолда якунлашга қарор қилди. Режага кўра, 3 августдан бошлаб Суперлига қайта тикланади ҳамда 15 август куни I давра ўз якунига етади. Якшанбадан ташқари ҳар куни футбол учрашувлари ўтказилади. Якшанба кунларида эса клублар умумий текширувдан ўтказилади.\nБунда ҳар бир клуб ўзи истиқомат қиладиган объектдан фақатгина машғулот ва ўйин майдонларига ўз автобусида сафар этади. Клублар қароргоҳи талаб этилган кунларда мунтазам дезинфекция қилинади. Ҳар бир клуб жой олган объект назоратда бўлиб, делегация олдига бегона кишилар қўйилмайди. Икки ҳафта давомида футболчилар ҳам бошқа юмуш билан ташқарига чиқарилмайди», - дейилади ПФЛ расмий хабарида.\nШунингдек, ЎзПФЛ ЎФА ёрдамида ҳакамлар бригадаларини ҳам алоҳида объектда бўлишларини таъминлайди. Улар ҳам карантин қоидаларига тўла амал қилиши таъминланади. 15 августга қадар мамлакатдаги вазият яхшиланса, Ўзбекистон кубоги учрашувларидан бошлаб уй-сафар тизимига қайтилади. Бу қарор ҳолатнинг қандай кечишидан келиб чиқиб, қайта муҳокама қилинади.\n«Марказлашган мусобақада кунига 3 тадан ортиқ учрашув ўтказилмайди. Бу ҳолат нафақат трансляция ҳуқуқига эгалик қилувчи Спорт-ТВ учун, балки бошқа ОАВ учун ҳам қулайлик яратади. Қуйида учрашувлар тақвими билан танишиш имконияти бор. Қайси учрашувнинг қайси майдонда ўтиши масаласига ЎзПФЛ келаётган ҳафта аниқлик киритади», дейилади манбада.\nОКМК — ЛОКОМОТИВ\nАНДИЖОН — ОКМК\nОКМК — НАВБАҲОР\nБУХОРО — ОКМК\nҚайд этилишича, 3 августга қадар жамоаларда бугунги кундаги вазият ҳақида етарлича хулоса чиқариш, касалланган футболчиларга ғамхўрлик қилиш ва уларни оёққа турғазишда имконият бўлади. 3 августдан бошлаб эса эҳтимолий касалланиши мумкин бўлган футболчилар масаласи билан шуғулланиш учун СЭОА ёрдамида алоҳида комиссия тузилади. Бунда касалланган футболчи билан яқин мулоқотда бўлганлар тарихи ўрганилади ва улар белгиланган тартибда изоляцияга олинади. Футболчиларга ва клублар персоналларига машғулотлардан ташқари вақтларда бир-бирларидан масофа сақлаш тавсия этилади. Зеро жамоанинг кейинги натижаларига бу ўз таъсирини кўрсатади. Ҳар бир клуб асосий таркибида 45 нафаргача футболчи рўйхатдан ўтказилганидан келиб чиқиб, эҳтимолий касалланган футболчилар майдонга туша олмаса, уларнинг ўрни бошқа футболчилар билан тўлдирилади. Яъни, карантин қоидаларига қатъий амал қилган ва интизоми кучли бўлган клублар бундан табиийки ютади.\n«ЎзПФЛ осон бўлмаган даврда футбол клубларини бир ёқадан бош чиқаришга, ўз ишига масъулият билан ёндошишга чақиради ҳамда футбол жамоатчилигига саломатлик тилайди», - дейилади ПФЛ хабарида.\n15:24 / 31.05.2020\nГолни жамоавий нишонлаш, қўл бериб кўришиш, тупуриш тақиқланади. Суперлигада жорий қилинадиган 10та янги тақиқ ва ўзгаришлар\n14:09 / 17.03.2020\nКоронавируснинг Суперлигага таъсири, мавсумдаги илк истеъфо ва Андижондаги аншлаг. Тур воқеалари сарҳисоби\n14:33 / 04.03.2020\n13:00 / 09.02.2020\nСуперлиганинг янги мавсумига қуръа ташланди: Биринчи давра тақвими


"Атлетико"нинг ЕЧЛдаги мақсади қандай? - Диего Симеоне жавоб берди\n13 август, 2020, 19:26\nТеглар:ЕЧЛ | Атлетико | Диего Симеоне\nДиего Симеоне икки бор кубокдан қуруқ қолганди\nБугун тунда ЕЧЛ чорак финалидан ўрин олган "Лейпциг" - "Атлетико" учрашуви ўтказилади. Беллашув олдидан мадридликлар устози Диего Симеоне ўз фикрларини билдириб ўтди. Бу ҳақда Испания нашрлари хабар берди.\n- Биз бу ўйинга бор эътиборимизни қаратдик. Чунки рақиб анча кучли. Кимлардир бизнинг имкониятимизни юқори баҳоламоқда. Аммо германияликлар бу босқичга етиб келишдими, демак улар осон чақиладиган ёнғоқ эмас.\n"Атлетико"нинг мақсади соврин ютиш. Бу осон эмас. Бироқ уддаласа бўлади. Чунки биз мусобақанинг аввалги мавсумларида икки бор финалда қатнашганмиз. Аммо соврин ютиш насиб этмаган. Бу гал яна шу мақсад йўлида курашамиз, - деди мураббий.\n"Лейпциг" - "Атлетико" ўйини бугун Тошкент вақти билан 00:00да бошланади.\n"Атлетико" устози коронавирусга чалинди\nСуарес "Атлетико"га ўтиши мумкинми?\nЕЧЛда яна Роналду тенгсиз (Видео)


Дорихона наркоманлари – рецептсиз ўлим мижозлари\nKun.uz ҳомийлигидаги SUBYEKTIV лойиҳаси яна бир долзарб мавзуга қўл урди – тобора авж олаётган “дорихона наркоманияси”.\nАфсуски, Ўзбекистонда профессионал социологик тадқиқотлар ўтказилмайди, шу сабабли жуда кўп янги муаммоларнинг оммалашиш динамикаси ҳақида кенг профилли маълумотлар йўқ. Лекин “дорихона наркоманияси” яшин тезлигида авж олиб кетгани фактини тасдиқлаш учун катта тадқиқотлар шарт эмас: шунчаки, Тошкентнинг аҳоли кўп яшайдиган мавзеларида сайр қилишнинг ўзи кифоя.\nМасалан, Чилонзор туманининг 2-мавзесида пиёда юриб, ўзимизни наркорайонга тушиб қолгандек ҳис қилдик. Атрофда тарқалган маиший чиқиндилар орасидаги дориларнинг жуда катта қисми – “Зардекс”, “Регапен”, “Тропикамид”...\nГап нимадалигини қисқа тушунтирадиган бўлсак, охирги йилларда “дорихона наркоманияси” деб аталаётган феномен авж олмоқда. Фақат рецепт асосида бериладиган оғриқ қолдирувчи, уйқусизлик ва томир тортишишига қарши ва ҳоказо турдаги кўплаб дорилар муайян тарзда фойдаланилганда наркотик таъсир кўрсатади. Яъни муайян вақт кўтаринки кайфият бағишлайди, одам ўзини қийнаётган муаммолардан халос бўлгандек ҳис қилади.\nЎзига қарам қилувчи бошқа моддалар каби, наркотик эффектга эга дориларни қабул қилувчилар ҳам вақт ўтиб дозани ошириб боришга мажбур бўлади. Бу эса бора-бора галлюцинацияларга олиб боради, киши мутахассис ёрдамисиз ўзини қўлга ола олмайдиган ҳолга етади. Ёрдамга вақтида мурожаат қилинмаган ҳолатлар эса ўлим билан якун топиши ҳам мумкин.\nНаркотиклар гуруҳига кирмайдиган бу дори воситаларига ўрганиб қолиш ўсмирлар ва 30 ёшгача бўлганлар орасида кўпроқ учрайди – улар қизиққон, бу турдаги дорилар нархи эса анчагина арзон, қолаверса, виждонини-да сотиб юборувчи аптекачиларни ҳар қайси шаҳардан топиш мумкин.\nАчинарлиси, қонунчиликка киритилган ўзгартиришлар ва тез-тез ўтказилаётган рейдларга қарамай, хавфли тенденцияни нафақат тўхтатиб, ҳатто секинлаштириб ҳам бўлмаётгандек. Охирги пайтларда ҳатто қизлар орасида ҳам бу дориларга “ўтириб қолаётганлар” кўпаяётгани тез-тез қулоққа чалиняпти.\nХўш, “дорихона наркоманияси” нимаси билан хавфли? SUBYEKTIV'нинг янги сони шу саволга жавоб излайди. Кўрсатувни албатта томоша қилинг, уни яқинларингизга улашинг ва... уларга беэътибор бўлманг!\n«Ўзбекистон учун 100 ғоя» республика танловида ITSM ходими топ-100таликка кирди\nИкки авлод учрашуви: журналистика муаммолари ва қолипланган мавзулар ҳақида\nЁш тадбиркорларга 540 млн сўмгача маблағ ажратилади


Ғазо минтақасида Исроил қўшинлари навбатдаги амалиётни бошлади.\nУлар Миср чегарасига яқин ҳудудда жойлашган фаластинлик қочқинларнинг Рафаҳ лагерига бостириб кирди. Исроил ҳарбийларига кўра, шунингдек, фаластинликларга Мисрдан контрабанба йўли билан қурол-аслаҳа етказиб бериладиган ерости йўлида ҳам жанггариларни излаш ишлари олиб борилмоқда.\nРафаҳда отишма бўлиб ўтди. Ҳозирча қурбонлар тўғрисида маълумот йўқ.\nИсроил аскарлари, уларга кўра, жанггариларнинг ўқ отиш истеҳкоми бўлган икки уйни бузиб ташлади.\nҒазо минтақаси шимолида Исроил ҳарбийлари 18 кундан буён ҳарбий амалиёт олиб бормоқда. Шу вақт ичида 120 га яқин фаластинлик ўлдирилди.


Топ 5 образовательных и полезных сервисов в Узбекистане\nЎзбекистондаги энг яхши таълим ва фойдали хизматлар 5 талиги\nNashr qilingan sana: 08.05.2020\nЗамонавий ҳаётимизда онлайн—таълим тобора долзарб бўлиб бормоқда.\nАйниқса, ҳозир кўпчиликда бўш вақт пайдо бўлган пайтда, уни янги чет тилларини ёки дастурлаш асосларини ўрганишга бағишлаш мумкин. Биз қўшимча билим олишга ёрдам берадиган маҳаллий фойдали таълим хизматларининг бештасини тўпладик.\nВеб-платформа ахборот технологиялари соҳасидаги 4 та йўналиш бўйича касбларни ўзбек ва инглиз тилларида бепул ўрганиш имкониятини беради. Лойиҳа курслари дунёнинг етакчи IT-компанияларидан бири — Udacity (АҚШ) томонидан тақдим этилган.\nҲар қандай қурилмада ишлайдиган интерфаол маърузалар ва тестларга эга бўлган инглиз онлайн-мактаби. Шунингдек, курс мураббийси билан мунозаралар ҳам ўтказилади, улар исталган пайтда баҳсли масалаларни тушунтиришлари ва барча саволларга жавоб беришлари мумкин.\nРус ва ўзбек тилларида онлайн-видео дарслик ва тестлар. Тил курслари, шунингдек, аниқ ва гуманитар фанлар бўйича малакали ўқитувчиларнинг дарслари. Карантин пайтида барча дарслар бепул.\nKhanAcademyUzbek портали энг йирик бепул халқаро таълим платформаси асосида яратилган ва ўзбек тилига таржима қилинган. Лойиҳа халқаро стандартлар даражасида қўшимча бепул масофадан туриб таълим олиш имкониятини беради.\nДастурлаш бўйича ўзбек тилидаги бепул видео материаллар. Порталда информатика асосларидан дастурлаш соҳасидаги чуқур билимларга қадар курслар тақдим этилган.


Танловда иштирок этиш истагида бўлган фуқаролар 2018 йилнинг\n20-25 апрель кунлари мобайнида Ўзбекистон мусулмонлари идорасининг Қорақалпоғистон Республикаси қозиёти, Тошкент шаҳри ва вилоятлар вакилликларида рўйхатга олинади.\nИсроф динимизда қаттиқ қораланган. «Исроф» деганда кераксиз нарсаларга беҳудага пул сарф этиш, фойдасиз сарф-харажатлар ва ҳаракатлар тушунилади. Инсон табиатан исрофгарчиликка мойил жонзот саналади. Ҳар қадамда молини беҳуда сарфлайди. Қуръони каримда исрофнинг зарари, исрофгарнинг мазаммати ҳақида бир неча ояти карималар бор. Аллоҳ таоло айтади: «(Бахиллик қилиб) қўлингизни бўйнингизга боғлаб ҳам олманг. (Исрофгарчилик қилиш билан) уни бутунлай ёйиб ҳам юборманг! Акс ҳолда, маломат ва маҳрумликда ўтириб қолурсиз» (Исро, 29).\nАллоҳ таоло Қуръонда мўминларнинг сифатларини зикр этар экан, уларнинг исрофгар ҳам, хасис ҳам бўлмасликларини баён этади: «Улар эҳсон қилганларида исроф ҳам, хасислик ҳам қилмаслар, (тутган йўллари) бунинг ўртасида – мўътадилдир» (Фурқон, 67).\nАбдуллоҳ ибн Аббосдан розияллоҳу анҳудан ривоят қилинади: Расулуллоҳ соллаллоҳу алайҳи ва саллам: “Сени икки хислат – фахрланиш ва исрофгарчилик хатога бошламаса, хоҳлаганингни еб, хоҳлаганингни ичавер», деганлар” (Имом Бухорий ривояти). Фахри коинот айтганларидек: “Енглар, ичинглар, садақа қилинглар, аммо исрофгарчилик ва фахрга ўтманглар»; «Ким ҳаётда тежамкор бўлса, зинҳор қашшоқликка тушмайди”. Яна бир ҳадисда: “Исрофгар жаннатга кирмайди”, дейилган.\nМашаққат ва ҳамма нарсадан тежаш эвазига йиллаб йиққан молини ном чиқаришга қилинган кераксиз бир маросим, маърака учун бир кечада совуриб юборади. Аллоҳ таоло бу ҳақда марҳамат қилиб бундай таълим беради: “...Исрофгарчиликка мутлақо йўл қўйманг! Чунки, исрофгарлар шайтонларнинг биродарларидир. Шайтон эса, Парвардигорига нисбатан ўта ношукур эди” (Исро, 26-27)\nИсрофнинг катта-кичиги йўқ. Ном чиқариш, обрў қозониш, бошқалардан устун ёки пулдор эканини кўрсатиш, зиёфат ва маросимларни бошқаларникидан бир неча баробар дабдабали, серчиқим қилиш ҳам исрофнинг кўринишларидандир. Ҳазрати Пайғамбаримиз соллаллоҳу алайҳи ва саллам ҳадисларида ҳам, жумладан бундай дейилган: «Аллоҳнинг нозу неъматларидан хоҳлаганча еб-ичинглар, хайру эҳсон қилинглар, кийиниб ясанинглар, лекин исрофгарчилик ва манманликка йўл қўймангизлар!»\nҲамма ишда меъёр яхши, мўътадиллик яхши. Менга бойлик бериб қўйилибди, дея уни ҳар томонга сочавериш, айниқса буюрилмаган ишларга харжлаш савоб ўрнига гуноҳ эшикларини очиб юбориши мумкин. Исрофгарликнинг охири надомат билан тугайди, ҳалокат билан якунланади. Шамини кундузи ёндирган одамнинг туни қоронғу бўлади. Пулини, молини, бошқа неъматларни хор қилган киши оғир кунда ўзи ҳам хор бўлади.\nБир донишманд айтганидай, «саховатли бўл, аммо исроф қилма, тежамкор бўл, лекин бахил бўлма». Исроф сахийлик эмас, тежамкорлик бахиллик эмас. Тежамкор киши пулини керагидан ортиқча сарфламайди. Пулини фақат ҳаёти, рўзғори, эҳтиёжи учун зарур бўлган нарсаларгагина харжлайди. Тежаган киши асло фақир бўлмайди, балки икки дунё саодатига эришади.\nИмоми Аъзам раҳматуллоҳи алайҳнинг ғоят ибратли бир гаплари бор: “Хайр (яхшилик) ва эҳсонда исроф бўлмаганидек, исрофда ҳам ҳеч қандай хайр йўқдир”. Исрофгарлардан бири Суқрот ҳакимга камбағал бўлиб қолганидан шикоят қилди. Суқрот ўша одамга шундай маслаҳат берди: “Исрофингга бир чегара қўйиб, пулингни тежа, ўзинг ўзингдан қарз ол, шунда аҳволинг ўнгланади”.\nФарзандингиз исрофнинг энг оғир гуноҳлардан эканини ҳис этсин. Ҳамма ишда тежамкор ва тадбирли бўлиш мусулмон ахлоқининг зарур шартларидан эканини бирор сония ҳам унутмасин.\nСтраница 375 из 1035


Қирғизистонда коронавирусдан ўлганлар сони 23 кишига етди\n28 октябр 2020, Тошкент вақти: 13:06\nҚирғизистонда коронавирусга чалинганлар сони 2032 кишига етган.\nҚирғизистонда ўтган бир сутка давомида коронавирусга чалинган яна бир бемор вафот этди. Бу билан мамлакатда коронавирусдан ўлганлар сони 23 кишига етди.\nСоғлиқни сақлаш вазирининг ўринбосари Нурбўлўт Усўнбаевнинг 8 июнда маълум қилишича, Норин вилоят касалхонасида 67 ёшдаги бемор вафот этган.\n“У уйида даволанмоқчи бўлган ва тиббиёт ходимларига мурожаат қилмаган. 5 июнь куни оғир аҳволда касалхонага олиб келинган. Кўрсатилган тиббий ёрдамга қарамай, у 7 июнда вафот этган”,- деди вазир ўринбосари.\n8 июнь ҳолатига кўра, Қирғизистонда коронавирусга чалинганлар сони 2032 кишига етган. Улардан 1445 киши соғайган.\n«Ўзавтосаноат», «Ўзбекистон темир йўллари», Uzbekistan Airways ширкатлари трансформация қилинади ва имтиёзлардан маҳрум бўлади


Энди ҳокимлик ҳам битирувчига «иш топиб беради»\nГазетанинг ёзишича, бу йилдан бошлаб коллеж битирувчиси билан тўрт томонлама шартнома тузиш тартиби жорий этилган. Энди шаҳар, туман ҳокимликлари ҳам битирувчини ишга жойлаштириш тўғрисидаги шартнома субъектларидан бири сифатида унга имзо чекади.\nИлгари «битирувчи-коллеж-иш берувчи» тартибида уч томонлама шартнома тузиларди ва аслида битирувчи иш билан таъминланмаса ҳам шундай битта қоғозни олиб бориб, «иш билан таъминланган» бўлиб қолаверарди. Шу орқали Ўзбекистонда ҳай-ҳай демаса коллеж битирувчиларининг ҳаммаси ишли экани тўғрисидаги ҳисоботлар берилар, лекин унга биров ишонмасди.\nЭнди бу ёлғонга ҳокимлик ҳам жўр бўладиганга ўхшайди. Чунки иш бўлмаса, ҳокимлик битирувчини қаерга жойлаштиради? Шартномадаги имзо кўпайгани билан иш жойи кўпаймаётганини «юқори»га қандай айтсин!? Ундан кўра ҳисобот учун шартномага имзо қўйилса, ҳам бош тинч, ҳам «юқори» хурсанд!\ndata-title="Энди ҳокимлик ҳам битирувчига «иш топиб беради»" data-description="Газетанинг ёзишича, бу йилдан бошлаб коллеж битирувчиси билан тўрт томонлама шартнома тузиш тартиби жорий этилган. Энди шаҳар, туман ҳокимликлари ..." data-image="https://eltuz.com/wp-content/uploads/2016/04/rasm1128.jpg" data-url="https://eltuz.com/kundalik/148008/" data-services="facebook,odnoklassniki,twitter,telegram" data-counter="ig">\n15 феврал куни Шавкат Мирзиëевга видеошикоят билан мурожаат қилган тошкентлик тадбиркор Олим Сулаймонов қамоққа олинди. Тошкент вилоятининг Қибрай туманида ...\n6 январ 2016\nАрамайс Авакян ва унинг дўстлари устидан суд бугун соат 11 да, кутилмаганда бошланди. Судланувчиларнинг яқинлари суд бошланиши ҳақида тасодифан ...\nМосквада янги туғилган чақалоқни метронинг кириш жойида қолдиргани учун ўзбекистонлик фуқаро суд қилинмоқда. У 15 йилгача озодликдан маҳрум этилиши ...


"Боруссия" ва "Барселона" келишиб олишди / CHAMPIONAT.asia\n"Боруссия" ва "Барселона" келишиб олишди\n24 авг 2018 17:15\nТеглар : Пако Алькасер\n"Барселона" ҳужумчиси Пако Алькасер фаолиятини Дортмунднинг "Боруссия" клубида давом эттиради.\nМаълумотларга кўра, "Барселона" ва "Боруссия" Алькасер борасида келишиб олишди. Ҳужумчи немис клубига ижара асосида ўтади, аммо шартномада футболчини сотиб олиш ҳуқуқи бўлади.\nАлькасер Каталония клубининг асосий таркибидан жой ола билмади. Форвард "Алавес"га қарши ЛаЛиганинг 1-тур учрашуви қайдномасига киритилмади. Олдинроқ, 24 ёшли футболчига "Порту" ва "Бетис" қизиқиш билдираётгани эълон қилинган эди.\nАлькасер 2016 йилда "Валенсия"дан "Барселона"га ўтган эди. Каталония клуби форвард учун 30 млн евро тўлаган. Алькасер Каталония клуби сафида ҳозиргача 50та учрашув ўтказиб, 15та гол уришга муваффақ бўлди.\nПако Хемес ўз жамоаси билан кетма-кет тўртинчи марта Сегундага тушиб кетди 12\n"Вердер" - "Боруссия Дортмунд" 2:2 0\n"Фрайбург" - "Боруссия Дортмунд" 0:4 1\nАлькасер Бундеслига тарихига кирди 6\n"Райо Вальекано" янги бош мураббийни эълон қилди 2\nАлькасер гол уриш бўйича Мбаппе ва Мессини ортда қолдирди 5\n"Боруссия Дортмунд" - "Штутгарт" 3:1 0


Сирожиддин Доғистоний – Лазгин домла\nSunday, 19 January 2014 02:04\nСирожиддин ҳазратдай улуғ устоздан илм олиш насиб этгани учун Аллоҳга шукроналар айтаман. Алломаи замон барча исломий илмлар билимдони, тарих, жуғрофия, фалакиёт, фалсафадан бохабар бўлиш билан баробарида илм тарқатишга ҳарис, юртимизда ўзига хос мактаб яратган буюк бир сиймо эдилар.\nУстоз Сирожиддин ибн Исо Али Доғистон ўлкасининг ғозиғумуқ элатига мансуб бўлиб, "Хуна" деб номланувчи маконда дунёга келганлар. Мен кўп марта устозга мурожаат этиб, "У томондагиларни лазгин деб аташади, сиз ҳам шу қавмданмисиз?" деб сўраганимда у зот: "Йўқ, мен ғозиғумуқнинг Лақтси қавмиданман", дер эдилар. Лекин нима учундир устоз Ўзбекистонда "Лазгин домла" номи билан машҳур бўлдилар. Устоз Сирожиддиннинг оталари, "Ё Аллоҳ, агар Сен менга ўнта ўғил берсанг, барчасини дин йўлида илм олишга, Исломга хизмат қилишга бахшида этаман", деб муножот қилар эканлар. Аллоҳ у зотга биргина ўғил – шу Сирожиддин домлани берган. Сирожиддин олти ёшга етганида мударрис оғаси Исмоил қўлида савод чиқариб, сўнг шу тоғаси қурдирган мадрасада таҳсил олган. Ўн икки ёшга етганида сарф ва наҳв бўйича уламолар билан мунозарада қатнаша оладиган даражага етган. Ўша ёшдаёқ "Кофия" билан "Мулло Жомий"ни ёд олган. Сўнг устози Абдулҳамид ғумуқийдан тафсир ва ҳадисдан дарс олиб, ўткир зеҳни туфайли эл орасида танилиб, шуҳрат топа бошлаган пайтларида устозлари: "Мендан ўрганадиганингни ўрганиб бўлдинг. Аммо сен ҳали кўп ўқишинг керак, энди илмни Мисрда, хусусан, Искандарияда оласан", деб оқ фотиҳа беришади ва доғистонлик бир бой савдогар ҳомийлигида Мисрга юборишади.\nЎша пайтда Сирожиддин ўн олти ёшда бўлган. Оёқда чарм чориқ, кавказча чолвор, эгнида бўрк, қўлда эса саккиз ёшга тўлганида отаси олиб берган Қуръони карим билан узоқ ва нотаниш юртга борган эди. Исломпарвар савдогар уни бир кемага жойлаб, қўлига бир қанча тилла танга беради ва "Искандариядаги фалон савдогарга мендан дуо айтасан, у сени ўқишга жойлайди ва таъмин этиб туради, сен эса ўқишдан қолма", деб тайинлайди.\nИскандариялик дўкондор кавказлик йигитчани машҳур бир мударрисга олиб боради. Таътил вақти бўлгани сабабли мударрис бўшанггина кўринган йигитчага наҳв китобини бериб, бир ой давомида ўқиб тур, деб топшириқ беради.\nБир ойдан сўнг мударрис Сирожиддинни имтиҳон қилиб, лол қолади-да: "Мен сенга ортиқча бирон илм ўргата олмайман, сени Қоҳирага, устозим ҳузурига йўллайман", деб бир хат ёзиб беради. Бу мударрис машҳур алломаи замоннинг котиби ва сафдоши экан. У муҳтарам зот: "Биродарим менга ҳамиша иқтидорли шогирдларни йўллар эди, қани, сени бир имтиҳон қилиб кўрай-чи", дебди. Ўша кезда бир ерда мунозара-анжуман бўлаётган экан. У зот юпун кийинган йигитчани ўша ерга бошлаб борибди. Эътиборли издиҳомга кириб боришгач, уламоларнинг энг ҳурматлиси ҳисобланган зотга яқинлашиб: "Искандариялик биродаримиз бир йигитни бизга йўллабди, араб бўлмаса ҳам, шу ёшидаёқ наҳвдан билимдон эмиш", деб қулоғига шивирлабди. Шайх шунда кавказлик йигитчага қараб араб тилида сўзлабди, устозимиз барча саволларга араб тилида пухта-пухта жавоб берибдилар. Шунда шайх: "Эртага фалон пайтда, фалон ерда шахсан ўзимга учрашасан, сени ўзим ўқитаман", дебди.\nҚоҳирадаги етти йиллик таҳсил ниҳоясига етгач, устозлар дуосини олиб юртларига қайтадилар. Тоғлар орасидаги ўша мадрасада ўн йил мобайнида тафсир, фиқҳ, ҳадис, наҳвдан дарс берадилар. Устоз китоб мутолаасини хуш кўрарди. Ўқиган китобларининг ҳисоби йўқ эди. Ким "Фалон китоб бор экан", деса, дарров: "Унда фалон-фалон масалалар ечилган", деб жавоб қилардилар. Бир куни Ислом илмига оид китоблар рўйхатини қилган эканлар, мингдан ошибди. "Рўйхатдаги китобнинг номини ўқисам, унинг мазмуни ёдимга тушади", дер эдилар. Ўқиган китобларимни рўйхат қилиб юришни менга ҳам тайинлаган эдилар.\nСоветлар мадраса-масжидларни бузиб, олимларни таъқиб эта бошлагач, устоз она юртларидан чиқиб кетишга мажбур бўлиб, Ўзбекистонга келдилар ва умрлари охиригача шу ерни Ватан тутиб, шу ерда хизмат қилдилар. Ўша замонда айрим уламолар Эрон, Афғонистонга, араб мамлакатларига ҳижрат қилган эдилар. Устоз ана шу биродарларини эслаб, "Мен Ўзбекистонга келганимдан хурсандман, бунинг учун Аллоҳга шукрлар қиламан. Ўзбекистонда мен ғариб бўлмадим, дўстлар даврасида яшадим", дердилар.\nТошкентнинг Эски Жўва мавзеидаги бозор яқинида Турон кутубхонаси бўларди. Дадам раҳматли ҳам бу кутубхонадаги нодир китоблардан баҳраманд бўлиб турардилар. Бир куни мутолаадан сўнг юзлари нурли бир киши диққатларини тортади. Суҳбатга чорлайдилар. У киши дадамнинг "Мўйи муборак" ва "Шоҳ Азиз Авлиё" мадрасаларида ўқиганларини билгач, суҳбатлари жонланади.\nСирожиддин домла Тошкентга келгач, биродарлари ёрдамида Бешоғоч бозорида бир мисгарлик дўкони (яъни, устахона) очадилар. Пиримус тузатиш ва шу каби ишларни бажариб, тирикчилик қиладилар. Бу устахона унча катта эмас эди. Ичкариси у ёндан бу ёнга икки қадамча келарди. Токчаларга обдаста, самовар, пиримус каби тузатилиши лозим бўлган ашёлар териб қўйиларди. Устахонанинг бир даричаси бўлиб, ташқарига таёқча билан кўтариб очиб қўйиларди. Мана шу даричанинг ости, пештахта таги шогирдлар учун ўзига хос "мадраса" эди... Мен бу ҳолатни кўрганимда ўн уч ёшлар чамасида эдим. Дадам устозни йўқлаб борганларида мен ҳам шу манзарага гувоҳ бўлганман. Уруш тугагунча домламиз шу устахонада яшаганлар. Урушдан сўнг дадам, Аббосхон, Акмалхон ака ва бошқа биродарлар устозга Самарқанддарвозадан кичик бир ҳовли сотиб олиб беришди. Жар ёқасидаги бу ҳовлида неча-неча толиби илм дарс олди. Камина ҳам шу ҳовлида ўқиганман.\nДастлаб устоз, "Қани, нима биласан?" деб сўрадилар. Билганларимни айтганимдан сўнг ўқита бошладилар. Маълум бир пайтга етгач, "Бўлди, сенга шу ҳам етади", дедилар. Мен ҳайрон бўлдим, тўғрироғи ранжидим. Чунки таҳсил қарийб ярмида тўхтатилган эди. Назаримда, "қолганига кучи етмайди", деб ўйладилар. Бир неча кун кетма-кет келавердим. "Ўқийман", деявердим. Шунда устоз: "Хўп, унда ҳар куни эрта саҳар келасан, мени бомдодга уйғотасан", дедилар. Шундай қила бошладим. Саҳарда келаман, таҳоратга сув қўяман. Устоз бу билан аҳдим қатъийми-йўқми, синамоқчи бўлган эканлар. Чунки у киши бировнинг уйғотишига ҳеч муҳтож бўлмаганлар.\nУстоз фақирона кун кечирардилар. Ҳеч кимдан ҳеч нима тама қилмас, ҳеч қачон етишмовчиликлардан нолимас эдилар.\nУстознинг илмларидан баҳра олмаган уламо қолмаган десам, хато қилмасман. Ҳатто муфтий Зиёвуддинхон ибн Эшон Бобохон ҳам у зотни "устоз" деб иззат қилар эдилар. Уларнинг бир неча суҳбатларидан баҳраманд бўлиш бахтига етишганман. Тошкентдаги эътиборли уламолардан Шоикром қори, Исмоил қори, Зайниддин қори, Бузуҳур қори, Адҳам қори, Аминжон қори ва бошқа олимлар ҳам устознинг суҳбатларидан баҳраманд бўлишарди.\nБаъзан муаллимлар, аспирантлар, илмий ходимлар ҳам домламиздан сабоқ олгани келиб туришарди. Бир гуруҳ илмий ходимлар Ибн Синонинг "Қонуни фит-тиб" асарини устоз тилларидан ёзиб олиш жараёнида у кишининг ёнларида эдим. Ёшлари саксон бешга етганида: "Қанча-қанча илмлар қолиб кетяпти, буларни эгаллайдиган ёшлар кам", деб афсусланган эдилар.\nУстоз Сирожиддин домла қайси мажлисга келсалар, илмларини пеш қилмасдилар. Бир четдан жой олиб, сукут қилиб ўтирардилар. Сўз берилганида эса: "Мен сизлардан таълим олгани келдим. Толибнинг мақсади илм, олимман деса, у жоҳилдир", дердилар. Бу ҳадисни айтиш билан ўзини олим санаб, ҳеч кимга сўз бермай баҳслашаётганларнинг попугини пасайтириб қўярдилар. Сирожиддин домла ҳамиша иттифоқ ила иш кўришни маъқул тутардилар. ҳадисларга асосланиб, "Умматнинг равнақини иттифоқдан излаш керак", дердилар.\nМен таҳсилимни давом эттириб, имом Суютийнинг "Итмом уд-дироя" асарини мутолаа қилиб, баъзи бир ўринларда туғилган иштибоҳларни сўраб, яна мажозий таҳсил бўйича дарс олар эдим. Бир кун дарсга келсам, ҳовлилар супурилган, уйда янги палос. Домлам мени кўриб, "Яхши келдинг, ҳозир Ленинграддан бир арабшунос олим келар экан", дедилар. қўшнидан палос олиб чиқиб солингани билан уй ғарибона эди. Ўртада хонтахта, атрофида уринганроқ кўрпача, токчада китоблар. Хонтахта устида бир ликопчада оқ қанд, икки дона оби нон. Бир маҳал меҳмонлар келишди. Кейин билсам, меҳмон ленинградлик машҳур арабшунос олим, Қуръони каримни русчага таржима қилган Крачковскийнинг котиби экан. Унинг ёнида яна бир меҳмон ҳам бор эди. Меҳмонлар уйга киришлари билан устоз билан араб тилида суҳбат бошлашди. Мен бир четда сукут сақлаб ўтирдим. Меҳмонлардан бири асли кавказлик экан. Илми юқори даражада бўлгани учун Крачковский уни ҳамкорликка чақирган экан. Крачковскийнинг котиби ҳам араб тилида дуруст сўзлашар эди. Бу ёққа йўл олганида Красчковскийнинг "Ўзбекистонда алломалар кўп", деган гапларини айтиб, бу хонадонга ҳам унинг тавсияси билан келганини билдирди. Крачковский: "Ўзбекистондаги олимларнинг ҳар бири академия", деган экан. Мен бу таърифни яхши эслаб қолдим.\nУларнинг суҳбатлари тўрт соат давом этди. Суҳбат якунида меҳмон: "Мен сизга қандай ёрдам беришим мумкин?" деб сўради. Шунда устоз, "Алфақру фахри" (яъни, "Камбағаллигим фахримдир"), дедилар. Сўнг: "Менинг бойлигим шогирдларимдир, улар бор экан, ҳар қандай бойдан бойроқман", дедилар. Меҳмонлар бу гапдан сўнг, "Афсус, сизни кеч топдик. Аввалроқ билганимизда бизлар ҳам умримиз охиригача сизга шогирд бўлардик", дейишди. Кавказлик олимнинг кўзлари ёшланиб, то кўчага қадар ёни билан юриб чиқди.\nЎшанда устознинг ёшлари етмиш еттида эди.\nАбдужаббор Муҳаммад Собир ўғли (Моштабиб)\nMore in this category: « Абдувоҳид қори Абдурауф қори ўғли Иноятуллоҳ Лангарий »


Чингизхон туғилган жой ЮНЕСКО бутунжаҳон мероси объектлари рўйхатига киритилди\n16:22 / 07.07.2015\nМўғулистоннинг шимоли-шарқидаги Бурхан-Халдун тоғ массиви ЮНЕСКО бутунжаҳон мероси объектлари рўйхатига киритилди. Монцамэ ахборот агентлигининг маълум қилишича, Бутунжаҳон мероси қўмитасига аъзо давлатлар вакилларининг кўпчилиги бу ташаббусни ёқлаб чиққан.\nБурхан-Халдун тоғи қадимдан муқаддас жой ҳисобланиб, мўғулларнинг мифологик қарашларида марказий ўрин тутади. Афсонавий саркарда ва давлат арбоби Чингизхон (1155-1227) шу тоғ этагида туғилган ҳамда вафот этган, деб ҳисобланади. Тақводор мўғуллар ушбу тоғ этакларига зиёратга борадилар. Унинг атрофида “обо” деб аталувчи тошли пирамидалар ясаш одати бугунги кунга қадар тирик. Бурхан-Халдун медитация учун ҳам энг самарали жой ҳисобланади.\nАммо, айтилишича, Бутунжаҳон мероси қўмитасининг қарорига жойнинг бундай хусусиятлари эмас, балки Чингизхон номи билан боғлиқлиги сабаб бўлган.\nXIII асрга оид “Монголун ниуча тобчан” (Мўғулларнинг махфий тарихи) тарихий китобида ёзилишича, тоғ массиви Мўғул империяси асосчиси ҳамда унинг оиласи билан боғлиқдир. Буюк хоннинг аждодлари айнан шу тоғ ёнбағрида кўчманчи турмуш кечиришган, унинг киндик қони ҳам шу ҳудудларда тўкилган. Чингизхон ҳамда унинг меросхўри, кичик ўғли Тулунинг қароргоҳи Бурхан-Халдунда жойлашган. Ўнлаб йиллар мобайнида Чингизхоннинг қабри махсус минглик қўшин томонидан қўриқлаб келинга. Секин-аста унинг қабри қаерда жойлашгани ҳақидаги хотира унутилган ва бугунги кунга қадар номаълум бўлиб қолмоқда.\nБир неча йил муқаддам Чингизхон ЮНЕСКО томонидан 2-мингйилликнинг энг буюк саркардаси деб тан олинган эди.


Сайт ҳақида — ekolog\nАЗИЗ МЕҲМОНИМ, ХУШ КЕЛИБСИЗ!\nekolog.uz сайти Ўзбекистон Республикаси аҳолисининг экологик маданиятини ошириш, ўз ўқувчиларига республикамиз ва дунё экологияси ҳақида хабардор қилиш, бу борадаги ҳуқуқий билимини оширишга йўналтирилган бўлиб, бизнинг мақсадимиз мўъжизакор Она табиатимизни асраш, кундан кунга тобора кескинлашиб бораётган экологик муаммоларни бартараф этишга ҳисса қўшишдан иборат. Юртбошимиз таъкидлаганидек, “Экология ҳозирги замоннинг кенг миқёсдаги кескин ижтимоий муаммоларидан биридир. Уни ҳал этиш барча халқларнинг манфаатларига мос бўлиб, цивилизациянинг ҳозирги куни ва келажаги кўп жиҳатдан ана шу муаммоларни ҳал қилинишига боғлиқ”. Бугунги кунда глобал экологик муаммолар, яъни:\n— Иқлим ўзгариши, озон қатламининг емирилиши;\n— Чўллашиш ва ернинг деградцияси;\n— Биохилма-хилликларнинг қисқариши;\n— Ичимлик сувининг ифлосланиши ва етишмаслиги;\n— Аҳоли сонининг ортиб бориши;\n— Ортиқча ҳажмдаги чиқиндиларнинг ҳосил бўлиши ва уларни зарарсизлантириш муаммолари;\n— Ўрмон ва тупроқ инқирози ва бошқалар мазкур мавзуга жиддий ёндошишни, табиатни, яъни Она Еримизни ўз уйимиздек асрашимизни, фарзандларимизга уни асл ҳолатда қолдиришни талаб этади. Дўппини олиб қўйиб, бир ўйлаб кўринг, бугун, айни дамда, табиатни асраш учун сиз нима қилдингиз?\nБарча фикрларингизни ва мақолаларингизни n.qosimova2012@yandex.com электрон манзилимизга юборинг. Улар албатта жавобсиз қолмайди.\nҲурмат билан Наргис ҚОСИМОВА


Ҳал бўлаётган муаммолар — Ishonch Gazetasi\nШайхонтоҳур туманидаги барча маҳаллаларда аҳоли билан ўтказилган мулоқотлар ва мавжуд муаммоларнинг ечимига доир ишларда бу янада ёрқин намоён бўлди.\nПрезидентимиз жорий йил 10 август куни Шайхонтоҳур туманига ташрифи давомида ҳудуддаги ижтимоий-иқтисодий ҳолатни яхшилаш, аҳоли турмуш шароити билан боғлиқ мавжуд камчиликларни бартараф этиш борасида устувор вазифаларни белгилаб берган эди. Бунда жамоатчилик ролини кучайтиришга алоҳида эътибор қаратилгани ҳам диққатга сазовордир.\nУнга мувофиқ, Ўзбекистон касаба уюшмалари Федерацияси, Фуқароларнинг ўзини ўзи бошқариш органлари фаолиятини мувофиқлаштириш бўйича республика кенгаши, «Маҳалла» ва «Нуроний» жамғармалари, Республика маънавият ва маърифат маркази, Тошкент шаҳар ҳокимлиги ва бошқа мутасадди ташкилотлар вакилларидан иборат Жамоатчилик комиссияси ташкил этилиб, ўтган қисқа даврда тумандаги барча маҳаллалардаги аҳоли билан учрашувлар ўтказилди, мавжуд муаммолар ва камчиликлар атрофлича ўрганилди.\nЎтган бир ойда амалга оширилган ишларнинг сарҳисобига бағишланган йиғилишда бажарилиши лозим бўлган вазифалар ҳам таҳлил этилди.\nЎзбекистон касаба уюшмалари Федерацияси раиси, Жамоатчилик комиссияси раҳбари Қудратилла Рафиков тумандаги ҳолатни таҳлил қилар экан, бажарилган ишлар ҳамда истиқболдаги вазифалар хусусида сўз юритди.\nМулоқотлар ва ўрганишлар чоғида маҳалла гузари, спорт ва болалар майдончалари қуриш, аҳолининг ижтимоий ҳимояга муҳтож қатламларига моддий ёрдам бериш, коммунал хизмат кўрсатиш сифатини яхшилаш ҳамда ижтимоий соҳалардаги муаммоларни жойларнинг ўзида ҳал этишга ҳаракат қилинди. Хусусан, «Жанггоҳ» маҳалла фуқаролар йиғинида жойлашган 5- ва 6-кўп қаватли уйлар оралиғида спорт майдончаси қуриш ишлари бугун авжида. «Гулбозор» ва «Оқилон» маҳаллаларидаги эскирган симёғочлар янгиланди. «Гулбозор» ва «Эски Жарариқ» маҳаллаларидаги таъмирталаб ташқи йўллар асфальтланиб, аҳолига қулайлик яратилди. «Оқилон» ва «Жарариқ» маҳаллалари учун янги трансформатор ўрнатилиши натижасида аҳолига талаб даражасидаги электр қуввати етказиб бериляпти. «Кўкча» маҳалласидаги 3- ва 4-Оқсой кўчаларида истиқомат қилаётган аҳолини кўп йиллардан буён қийнаб келаётган муаммо – ичимлик суви тармоқларида таъмирлаш ва қувурларни янгилаш ишлари бажарилиб, 260 погонометр полиэтилен қувур ётқизилди. «Ўзбекистон» маҳалласининг Меҳнатобод кўчасида канализация тармоғи қуриляпти. Айни чоғда маҳалладаги симёғочларга замонавий ёритгичлар ўрнатилгач, ён-атроф нурафшон тортди. «Шайхонтоҳур» маҳалласидаги 22 та кўп қаватли уйнинг том қисми капитал таъмирланиб, замонавий тунука ёпилди. Маълумот ўрнида айтиш жоизки, ушбу маҳаллада ўтган асрнинг 50 йилларида барпо этилган 37 та кўп қаватли уйда бундай кенг кўламдаги таъмирлаш ишлари биринчи бор амалга оширилмоқда. Шу кунларда маҳалла ҳудудидаги 7- ва 21- уйларнинг том қисмида капитал таъмирлаш ишлари олиб борилаётир. Қолган 13 та кўп қаватли уйнинг том қисмини таъмирлашга ҳозирлик кўрилмоқда. Қолаверса, 35-уйнинг ертўласидаги яроқсиз бўлиб қолган электр узатиш шити янгисига алмаштирилди. «Янги камолон» маҳалласидаги 17-уйга лифт ўрнатилди, «Сархумдон» маҳалласидаги 85-уйнинг том қисми янгиланди.\nШу билан бирга, ечими ўзаро ҳамкорликни талаб қиладиган муаммолар ҳам талай эканлиги маълум бўлди. Ишчи гуруҳи томонидан Шайхонтоҳур туманида аҳоли билан уйма-уй юриб ўрганилган ушбу муаммолар тегишли вазирлик ва идоралар вакилларига юклатилиб, уларга ечим топишнинг аниқ муддатлари белгилаб олинди.\nХусусан, туманда умумий ҳисобда 18 километрлик канализация тармоғи мавжуд эмас, 40 километрлик турли диаметрли сув тармоғи капитал таъмирга муҳтож. «Ибн Сино» мавзесининг насос станциясидаги 3 та насос агрегатининг ишлаш муддати ўтган, умумий узунлиги 115 километр бўлган иссиқлик қувурининг 73 фоизи фойдаланишга яроқсиз ҳолга келган. Кўп қаватли уй-жойларда 490 та лифт бўлиб, уларнинг 320 таси ишлаш даврини ўтаб бўлган. Шайхонтоҳур тумани бўйича 1 431 та электр симёғочлари мавжуд. Шундан 1 200 таси яроқсиз аҳволга келиб қолган. Бу аҳолининг ҳаёти учун хавфлилиги, таъминотдаги узилишларга сабаб бўлаётгани учун уларни кечиктирмасдан алмаштириш, муддати ўтган кичик вольтли 25 км.ли электр симларини ўзгартириш лозим.\nЎзбекистон Республикаси уй-жой коммунал хизмат кўрсатиш вазирлигига «Каттабоғ» МФЙ ҳудудидаги Каттабоғ, Атиргул, Кирки, Ўзгариш ва Костёрний кўчаларида канализация тизими мавжуд эмаслиги, Кирки кўчасидаги 7 та 2 қаватли уйнинг том ва фасад қисмлари таъмирталаб бўлиб, ушбу уйларнинг иккинчи қаватига ёз ойларида босим пастлиги туфайли сув чиқмаслиги, «Сузукота» маҳалласида реконструкция қилиш муносабати билан узилган сув таъминотини қайта тиклаш лозимлиги, «Зангиота» МФЙ Хондон берк кўчасидаги хонадонларга берилаётган тоза ичимлик сувининг босими пастлиги туфайли, тоза ичимлик суви таъминоти етарли эмаслиги, маҳалладаги барча кўчалар канализация қувурлари билан таъминланмагани, аҳоли ўз ҳовлиларидаги қувурларга чиқинди ташлагани оқибатида ҳудудда санитария ҳолати ҳам қониқарли эмаслиги бўйича маълумот берилди. Бу борадаги муаммолар ечими сув таъминоти идорасига бириктирилди.\nКўтарилган масалалардан бири доимий рўйхатга қўйишда қийинчиликлар мавжудлигидир. Биргина «Каттабоғ» маҳалласининг ўзида 200 та хонадон вакили шу муаммо юзасидан шикоят қилган. Мавжуд ҳолатни ўрганиб чиқиш ва қонуний асосда иш кўриш вазифаси Ички ишлар вазирлиги мутасаддиларига топширилди.\nТуманда Соғлиқни сақлаш вазирлиги томонидан эътибор қаратилиши лозим бўлган вазифалар ҳам талайгина экан. Масалан, «Эшонгузар» МФЙ, Терак кўчаси, 13-уйда яшовчи фуқаро О.Пўлатов 2-гуруҳ ногиронлигини олиш учун махсус комиссияга ҳужжатларини топширганига кўп вақт бўлганига қарамасдан, масала ҳал этилмаяпти. Ўзгариш кўчаси 6-уйда яшовчи Д.Нодирова (63 ёшда), 42-уйда яшовчи М.Юсупова (82 ёшда), 65-уйда яшовчи Қ.Солижонова (80 ёшда) соғлигини тиклаш учун дори-дармонга муҳтож. Лола кўчаси 21-уйда истиқомат қилувчи С.Аҳмаджоновнинг 14 ёшли фарзанди муолажадан сўнг кар-соқов бўлиб қолган. Оила кам таъминланган. Даволаниш ва ёрдамга муҳтож. «Зангиота» МФЙ, Аросний кўчаси, 5-уйда истиқомат қилувчи Х.Холмуҳаммедов ногиронлар аравачасига ва касалхонада даволаниш учун ордерга муҳтож. Мошчи кўчаси 9-уйда истиқомат қилувчи Ф.Мирзахўжаев 1-гуруҳ ногирони. Имконияти чеклангани сабабли тиббий кўрикдан ўтишга шароити йўқ. Бу масалада Соғлиқни сақлаш вазирлиги шуғулланадиган бўлди.\n«Сузукота» маҳалласида узилиб қолган телефон линиясини қайтадан улаш вазифаси эса Ахборот технологиялари ва коммуникацияларини ривожлантириш вазирлигига ҳавола этилди.\nТаъкидлаш жоизки, ушбу маҳаллада 177 та уй бузилиб, уларда яшовчи 499 та оиладан 364 таси қурилаётган уйларга кўчиб ўтиши режалаштирилган эди. Вазирлар Маҳкамасининг 2017 йил 12 сентябрдаги қарорига биноан Тошкент шаҳар ҳокимлиги «Ягона буюртма хизмати» компанияси, Бош пудратчи «Мега-сарой-Тошкент» МЧЖ ҳамкорлигида кўп қаватли 11 та турар жой биноларини қуриш ишлари амалга оширилмоқда. Ушбу уйларни фойдаланишга топшириш вақти кечиккани сабабли аҳолига келгуси йил январь ойига қадар ижара пуллари берилди. Етти қаватли уйлар жорий йил охирига қадар қуриб битказилиши кўзда тутилган.\n– «Сузукота» маҳалласида қурилаётган 7 қаватли уйлар шу йил охиригача қуриб битказилади, 12 қаватлилари эса келгуси йилнинг май ойида кўчиб ўтишга шай ҳолатга келтирилади, – дейди қурилиш вазири ўринбосари Шуҳрат Ҳошимов. – Агарда ишлар тўғри йўлга қўйилса, маблағ ва техник томондан узилишлар бўлмаса, бемалол шу фурсатда уйларни қуриб битказиш ва ўз эгаларига топшириш мумкин.\nШайхонтоҳур тумани ҳокимлиги ҳам қайд этилган ишларнинг боришини назорат қилиш, шунингдек, яна бир қатор вазифаларни зиммасига олди.\nСузукота кўчасининг 118-уйида яшовчи ижтимоий ҳимояга муҳтож Умида Пирматова, 149-уйда яшовчи ижтимоий ҳимояга муҳтож Саодат Абдуазимованинг яшаётган уйлари таъмирталаб. Ўзгариш кўчасининг 42-уйида 5 та оилада 34 нафар фуқаро яшайди, уларнинг яшаш шароитлари талабга жавоб бермайди. «Зангиота» МФЙда кўчаларнинг асфальт қопламаси ҳам талаб даражасида эмас. Режалаштирилган болалар майдончасининг қурилиши маблағ йўқлиги сабабли тўхтаб қолган. Туманда айрим уйларнинг кадастр ҳужжатлари йўқлиги сабабли яшовчилар рўйхатга олинмаган. Мастурбек кўчаси 12-уйда 13 нафар, Яшин берк кўчаси 20-уйда 14 нафар, 32-уйда 26 нафар, Мошчи кўчаси 15-уйда 15 нафар оила аъзолари яшайди. Кўриниб турганидек, улар уй-жойга муҳтож. «Эшонгузар» МФЙда ҳам кўчалардаги асфальт қопламаси талабга жавоб бермайди. Болалар майдончасининг қурилиши тўхтаб қолган. Терак кўчаси 9-уйдаги хонадонда яшаётган 10 нафар кишининг яшаш шароити талаб даражасида эмас. Каттабоғ кўчасида 88 кв.м майдонга эга бўлган 2-«а» уйда 4 та оила яшайди, уларнинг яшаш шароитлари оғир, ҳокимиятга уй ажратиш учун ариза берилган, аммо масала ҳалигача ўз ечимини топмаган. Каттабоғ кўчасининг 24-уйида фуқаро К.Ҳусанова 12 йилдан буён уйини рўйхатдан ўтказа олмай овора. Терак кўчаси 27-уйда 6 киши истиқомат қилади, Уй таъмирга муҳтож. Маҳалладаги автоуловларни қўйиш учун автотураргоҳ қуриш масаласи ҳам кўпчилик фуқароларни ўйлантириб келаяпти.\nЎзгариш кўчаси 89-уйда истиқомат қилувчи Н.Ирматова 5 ой олдин боқувчисини йўқотган бўлса-да, ҳалигача нафақа пулини ололгани йўқ. Ўзи ишсиз. Оила моддий ёрдамга муҳтож.\nАмалга оширилаётган ишларда фуқароларнинг ҳамкорлиги жуда асқотяпти. Улар мавжуд муаммолар юзасидан ўз фикрларини очиқ билдириб, кўпчиликни қийин аҳволга солиб келаётган масалаларни дадил баён этишмоқда. Масалан, «Камолон» маҳалласи 6-уйда яшовчи фуқаро А.Зайнулина олиб ташланган гаражлар ўрнидаги бўш жойга болалар майдончаси қуриб беришни илтимос қилди. Унинг мурожаати ўрганилиб, туман ҳокимлиги томонидан мутасадди ташкилотларни жалб этиш ишлари бошланди.\nБугунги кунда 248 км. йўл тўлиқ таъмирга муҳтож. Бу масалани ҳал этиш Автомобиль йўллари давлат қўмитаси зиммасига юкланди.\nТуманда 3 ёшдан 7 ёшгача бўлган болалар 17 920 нафарни ташкил этади. Шундан 10 500 нафари мактабгача таълим муассасаларига жойлаштирилган. 7 минг нафардан зиёд бола мактабгача таълим муассасалари етишмаслиги сабабли қамраб олинмаган. Ўрганишлар давомида туман аҳолиси томонидан болаларни мактабгача таълим муассасаларига жойлаштиришда амалий ёрдам кўрсатиш сўралди ва бу ишнинг амалий ижроси Мактабгача таълим вазирлиги томонидан ҳал этиладиган бўлди.\nТуманда 3 та маданият ва дам олиш маркази фаолият кўрсатиб келмоқда. Муаммолар эса талайгина. Чунончи, Ибн-Сино-1 мавзесида жойлашган маданият маркази биносининг пойдевор қисми мавжуд эмас. Бино қайта таъмирга муҳтож. Боғ кўчаси 3-а мавзесида жойлашган маданият маркази ҳам таъмирталаб аҳволга келиб қолган. 16-сонли маданият ва аҳоли дам олиш маркази эса бино ажратилмагани сабабли 85-сонли мактаб ҳудудида вақтинча фаолият кўрсатмоқда. Бу ҳолатлар Маданият вазирлиги эътиборига ҳавола этилди.\nСирасини айтганда, Жамоатчилик комиссиясининг бир ой давомида уйма-уй юриб ҳамда халқ билан мулоқоти чоғида аниқланган муаммолар бирин-кетин ҳал бўлмоқда. Одамларда эртанги кунга ишонч уйғониб, онг-у шууридан лоқайдлик ва ўзибўларчилик иллатлари чекинмоқда. Зеро, кўзланган асосий мақсад ҳам асли шу: токи одамлар ҳаётидан бугун рози бўлсин, шунда эртага ишончи янада юксалади.\nТадбиркорга тўсиқ эмас, мадад керак!


Давлат унитар корхоналар томонидан нега шартнома мажбуриятлари бажарилмаяпти? - UzNews.uz\nДавлат унитар корхоналар томонидан нега шартнома мажбуриятлари бажарилмаяпти?\nДавлат унитар корхоналари шартнома билан олган мажбуриятларини бажаришда ҳали ҳануз тадбиркорларни сарсон қилишдан тўхташмади.\nБизнес-омбудсман матбуот хизматининг хабарига кўра, «Сув таъминоти ва оқава сув объектлари қурилиши бўйича инжиниринг компанияси» ДУК томонидан амалга оширилаётган Хонқа, Навбаҳор, Косонсой туманлари аҳолисини ичимлик суви билан таъминлаш, Тошкент вилоятидаги «Ангрен» эркин иқтисодий зонаси сув таъминоти ва канализация тизимларини қуриш ва реконструкция қилиш дастурлари доирасида «Жиззах Пластмасса» АЖ билан полиэтилен қувурлар етказиб бериш бўйича шартномалар тузилган.\nУшбу имзоланган шартномалар бўйича тадбиркор томонидан ўзига юклатилган мажбурият тўлиқ ўз вақтида бажарган бўлсада, тадбиркорга етказиб берилган маҳсулоти учун тўловлар амалга оширилмасдан келинган.\n«Хўжалик юритувчи субъектлар фаолиятининг шартномавий-ҳуқуқий базаси тўғрисида»ги Қонунга кўра, тузилган хўжалик шартномалари бўйича тарафлар зиммаларига олинган мажбуриятларни ўз вақтида ва тегишли тартибда бажаришлари шартлиги белгиланган.\nМазкур ҳолат юзасидан, «Жиззах пластмасса» АЖ етказиб берган полиэтилен қувурлар учун қарздорликлар ундириш бўйича Бизнес-омбудсманга ариза билан мурожаат қилди.\nБизнес-омбудсман сўров хатига асосан Уй-жой коммунал хизмат кўрсатиш вазирлиги томонидан пудратчи ташкилотлар орқали тадбиркорга 700 млн сўмлик қарздорлиги қоплаб берилди.


Муҳим янгилик! — Uztransgaz\nUztransgaz > Янгиликлар > Муҳим янгилик!\nАндижон, Фарғона ва Наманган вилоятининг минглаб аҳолиси бир неча йилдан бери куз-қиш даврида, айниқса ҳаво совуқ кунларда табиий газ босимининг пасайиши ёки умуман табиий газ бўлмаслиги айниқса Водий вилоятлари аҳолисининг жиддий ташвишига айланган эди.\nУшбу муаммони ҳал этиш, одамларга муносиб турмуш шароитлари яратиб бериш мақсадида Ўзбекистон Республикаси Президенти Шавкат Мирзиёев ташаббуси билан қўшни Қозоғистон Республикасининг “КазТрансГаз” компанияси билан музокаралар ўтказилиб, унинг натижаси улароқ Фарғона водийси истеъмолчиларини бир маромда ва барқарор табиий газ билан таъминлаш бўйича муҳим келишув имзоланди.\nБугун, 31 декабрь кунидан эътиборан Фарғона водийси истеъмолчиларига етказиб бериш бошланди. Бу жараён водийдаги кўп сонли аҳолимиз, саноат ва ишлаб чиқариш корхоналарини бир маромда ва юқори босимда табиий газ билан таъминлаш имконини яратди.\n“Ўзтрансгаз” акциядорлик жамияти